Belanjawan besar untuk Bumiputera beri manfaat kepada kaum lain

Oleh Athirah Huda Zalhe

BANGI,12 Rabiulakhir 1442H, Sabtu – Tidak perlulah mana-mana pihak mempertikaikan pertambahan peruntukan kepada Bumiputera dalam Belanjawan 2021, kerana ia juga akan memberi manfaat kepada perniagaan kaum lain.

Ini kerana, kaum bukan Bumiputera mengawal sebahagian besar rantaian bekalan perniagaan.

Oleh itu, kaum lain tidak perlu risau sekiranya sebahagian Bumiputera menjadi lebih maju dalam perniagaan dengan bantuan kerajaan, kerana ia akan memberi persaingan sihat serta mendorong pertumbuhan ekonomi negara ke tahap lebih tinggi.

Pengerusi Jawatankuasa Kluster Ekonomi Bumiputera Majlis Perundingan Melayu (MPM), Haji Abdul Razak Kassim berkata, apabila Bumiputera mencapai jurang ekonomi yang selesa, maka kaum lain juga akan menerima habuan kerana mereka adalah kuasa pembeli terbesar dalam negara.

“Kemakmuran Bumiputera adalah kemakmuran nasional. Kemakmuran bukan sahaja bermakna status ekonomi tetapi merangkumi keharmonian, kesejahteraan dan kemajuan.

“Apabila Dasar Ekonomi Baru (DEB) ditamatkan, tiada lagi dasar untuk menguncupkan jurang ekonomi sepenuhnya. Apa yang kelihatan ianya masih mengembang,” katanya kepada Ismaweb.net, hari ini.

Memandangkan matlamat DEB masih belum tercapai sepenuhnya, beliau berkata, Belanjawan 2021 membantu Bumiputera berpeluang memiliki aset komersial sebagai ruang berniaga bagi Komuniti Ekonomi Bumiputera.

“Kita kena terima hakikat bahawa Komuniti Ekonomi Bumiputera kini jauh lebih berkemampuan, berdaya saing dan hebat dalam suasana ekonomi negara sekarang berbanding pada awal DEB.

“… di mana kemampuan terbatas mengakibatkan kebergantungan kepada kaum lain yang jauh lebih bersedia, lantas wujudnya situasi ‘Ali Baba’ dalam projek pelaksanaan strategik kerajaan,” katanya.

Justeru, bajet untuk Bumiputera akan memanfaatkan juga perniagaan kaum lain, khususnya Cina dan ia adalah kaedah yang baik dalam sistem pengagihan kek ekonomi.

“Sebaliknya, bajet yang diperjuangkan oleh MP di kalangan kaum Cina akan terus diraih faedahnya oleh perniagaan kaum Cina kerana mereka mengawal ekosistem perniagaan.

“Semakin rapat jurang perbezaan ekonomi antara kaum, keadaan ekonomi negara akan semakin stabil manakala jika ramai rakyat Bumiputera tidak berpuas hati kerana jurang ekonomi yang besar akan menjadi ancaman serius terhadap kestabilan negara,” katanya.


Dong Zong dakwa 98.29 peratus SJKC tolak belajar tulisan Jawi

KUALA LUMPUR, 1 Syaaban 1442H, Isnin – Pengerusi Persekutuan Persatuan Lembaga Pengurus Sekolah Cina Malaysia (Dong Zong), Tan Tai Kim berkata, sebanyak 98.29 peratus Sekolah Jenis Kebangsaan Cina (SJKC) di Semenanjung Malaysia menolak pengenalan pembelajaran tulisan Jawi dalam buku teks Bahasa Melayu Darjah 4.

Tai Kim memberitahu Sin Chew Daily bahawa tinjauan yang dilakukan oleh persatuan itu menunjukkan bahawa, hanya 17 sekolah bersetuju untuk memperkenalkan Jawi dalam kurikulum Bahasa Melayu iaitu tujuh di Perak, empat di Johor, masing-masing dua di Kedah dan Selangor, satu di Pulau Pinang dan satu di Negeri Sembilan.

“Hanya sekolah kecil dengan populasi pelajar di bawah 10 orang yang kebanyakannya bukan Cina yang menyetujuinya,” katanya.

Tai Kim juga mengatakan semua SJKC di Perlis, Melaka, Pahang, Terengganu, Kelantan serta Kuala Lumpur membantah dasar tersebut, sambil menambah bahawa data untuk Sabah dan Sarawak masih dikumpulkan.

“Lebih penting untuk meningkatkan penguasaan Bahasa Malaysia para pelajar, kerana itu adalah bahasa kebangsaan kita.

“Dan tinjauan menunjukkan bahawa tidak ada gunanya memperkenalkan Jawi di sekolah kerana membuang masa dan sumber daya kita yang berharga,” katanya.

Sementara itu, Kesatuan Kebangsaan Ketua Sekolah (National Union of Heads of Schools), Lim Mei Qin berkata, semua SJKC di Kuala Lumpur keberatan untuk memasukkan pembelajaran Jawi dalam kurikulum Bahasa Melayu, sementara hanya dua di Selangor yang menyetujuinya.

“Kedua-dua sekolah itu adalah sekolah kecil, satu dengan lapan pelajar bukan Cina dan satu lagi dengan pelajar bukan Cina tunggal,” katanya.

Dia menjelaskan bahawa sekolah menghantar borang tinjauan melalui Google kepada ibu bapa tahun ini dan bukannya dalam bentuk fizikal kerana wabak COVID-19.

“Salah satu peraturan yang ditetapkan oleh jabatan pendidikan adalah bahawa ibu bapa yang tidak mengambil bahagian dalam tinjauan dalam talian dianggap telah bersetuju untuk mengajar Jawi di sekolah mereka.

“Kami memanggil beberapa ibu bapa dan mereka membantah secara lisan tetapi tidak mengisi borang.

“Kami jangkakan bilangan sekolah yang membantah pengajaran Jawi lebih rendah tahun ini mungkin kerana masalah untuk mengisi borang Google,” katanya.


Pengunduran Dr Afifi tindakan bertanggungjawab

IPOH, 16 Syawal 1443H, Selasa – Menteri Besar Perak Datuk Seri Saarani Mohamad menyifatkan pengunduran diri Pensyarah Pusat Islam, Universiti Oxford, United Kingdom Datuk Dr Afifi Al-Akiti sebagai Orang Kaya-Kaya Imam Paduka Tuan yang juga Penasihat Agama Sultan Perak, adalah sangat bertanggungjawab.

“Siapa sahaja yang berada dalam keadaan sebegitu perlu meletakkan kepentingan menandingi kemuliaan Sultan, demi menjaga darjat kemuliaan Raja Pemerintah dan institusi istana.

“Sultan kita adalah penaung dan ketua agama Islam negeri, jadi sudah tentu itu kena didahulukan sama ada kejadian itu berlaku atau tidak, terpulang kepada keadaan yang menentukannya tetapi yang penting, dia telah mengambil tanggungjawab itu untuk tidak menyebabkan Tuanku dilibatkan,” katanya.

Beliau berkata demikian ketika ditemui pemberita pada Majlis Jamuan Hari Raya anjuran Persatuan Penjaja dan Peniaga Kecil Melayu Negeri Perak di sini.

Kelmarin, Sultan Perak Sultan Nazrin Shah berkenan menerima permohonan Afifi untuk berundur diri daripada menyandang gelaran Orang Kaya-Kaya Imam Paduka Tuan, sebagai Orang Besar Delapan Perak.

Setiausaha Dewan Negara Perak Datuk Seri Ayob Hashim dilaporkan berkata Afifi telah mengutus surat pada hari yang sama, memohon perkenan Sultan Nazrin untuk mengundurkan diri daripada menyandang gelaran berkenaan.

Dalam kenyataan media yang dikeluarkan, beliau berkata Sultan Nazrin berkenan menerima permohonan tersebut untuk dikuatkuasakan.

Baru-baru ini tular klip video yang memaparkan seorang lelaki yang dikatakan tokoh agama dan penasihat Sultan, sedang berhibur di sebuah kelab malam. – Bernama


UMNO jangan mimpi menang jika masih ‘sujud’ pada DAP

BANGI, 22 Zulhijjah 1444H, Selasa – PAS Pulau Pinang secara terbuka mengingatkan Setiausaha Agung UMNO, Datuk Asyraf Wajdi Dusuki bahawa dalam membuat pertimbangan politik, umat Islam perlu memastikan kepentingan Islam diutamakan.

Bahkan, keputusan yang dibuat hendaklah menjaga penyatuan umat Islam dan Melayu selain keadilan kepada semua pihak termasuk bukan Islam perlu diberikan.

Ketua Penerangan PAS Pulau Pinang, Abd Razib Abd Rahim berkata, sememangnya tidak mudah untuk membuat ijtihad politik yang tepat kerana ada waktunya kuasa perlu dikorbankan demi prinsip.

Bagaimanapun PAS tetap istiqamah berpegang kepada perkara itu ketika UMNO memilih untuk bersama DAP.

“Bukankah dalam politik Islam kita diajar untuk memilih mudarat yang paling kecil? Tambahan, perlumbaan UMNO dan PAS bukan sahaja perlumbaan dalam melakukan kebaikan tetapi termasuk aspek melakukan amar makruf nahi mungkar.

“Maka dalam perlumbaan kita ini, siapakah yang sedang di hadapan dan siapa pula yang mengambil langkah terkebelakang? Realitinya, UMNO sedang lemah dan kalah,” katanya dalam kenyataan, hari ini.

Mengulas lanjut, Abd Razib yakin Asyraf memahami bahawa menegakkan masyarakat Islam dan melaksanakan hukum-hakam Islam itu hukumnya wajib, maka kerja-kerja yang membawa kepada kewujudan masyarakat Islam dan terlaksananya hukum Allah turut menjadi wajib.

Pun begitu, beliau mempersoalkan sama ada keputusan bersama DAP, UMNO akan berjaya menunaikan tanggungjawab itu.

“DAP yang tidak berakidah sudah menunjukkan sifatnya yang melampau serta melakukan fitnah terhadap Islam secara terang.

“Meskipun DAP cuba menampilkan calon Melayu Islam dan berpakat dengan parti keramat orang Melayu (UMNO), ia tetap tidak menghalalkan ideologinya yang bercanggah dengan Islam.

“Agenda Malaysian Malaysia yang menjadi perjuangan DAP tidak sepatutnya diterima oleh pemimpin Melayu Islam,” katanya.

Katanya lagi, politik yang tidak berakidah akan menyebabkan matlamat perjuangannya menjadi tidak jelas, mencampur aduk Islam dan jahiliah sehingga akhirnya tunduk kepada golongan yang tidak suka kepada syariat Islam.

Atas dasar akidah katanya, PAS memilih untuk tidak bersama PH-BN yang didominasi DAP.

“Kita telah merasai kekuatan ketika parti Melayu Islam dan parti-parti bukan Islam yang tidak ekstrem bersama selepas Pilihan Raya Umum Ke-14 (PRU14) lalu. Malangnya UMNO lebih memilih untuk menggadai prinsip perjuangan dengan bersama pakatan yang ekstrem.

“Jangan mimpi untuk menang perlumbaan kalau UMNO masih sujud pada DAP,” katanya.


Mangsa gempa bumi Syria hidup dalam khemah

BANGI, 26 Ramadan 1444H, Isnin – Mangsa gempa bumi Syria menghadapi kesukaran terpaksa tinggal di dalam khemah sekitar wilayah Azaz, Atma dan Afrin, malah berkongsi tempat yang sama di tapak-tapak perkhemahan.

Ketua Misi Ramadan Bersamamu Syria 2023, Ismail Muhammad Jufri berkata, penduduk di kawasan perkhemahan menjadi semakin padat berikutan mangsa-mangsa gempa yang tinggal di tapak perkhemahan sama.

“Mereka terpaksa hidup sama seperti pelarian-pelarian dalaman yang lain, malah berkongsi tempat yang sama di tapak-tapak perkhemahan. Ini menjadikan penduduk di perkhemahan semakin padat.

“Kehidupan dalam perkhemahan bukan perkara yang mudah. Kurang bekalan makanan, tahap kebersihan yang sangat rendah, dan tiada privasi. Pada musim sejuk, mereka menggigil kesejukan, pada musim panas mereka menderita kepanasan,” katanya.

Beliau menambah, keadaan hospital dan klinik pula amat menyedihkan dan memerlukan jumlah ubat-ubatan dalam kuantiti yang banyak bagi merawat mangsa-mangsa gempa.

Ketua pejabat kesihatan daerah Janderes, Dr Shamsuddin turut berkongsi bahawa sebanyak 80% bangunan rumah di Janderes terpaksa dirobohkan dan perlukan pembinaan semula kesan dari kejadian gemba bumi yang lalu.

Pada 6 Februari lalu, gempa bumi kuat melanda Turkiye-Syria berukuran 7.7 magnitud dengan kedalaman cetek 10 kilometer sehingga meragut puluhan ribu nyawa.


Hujan lebat berterusan di Kelantan, Terengganu mulai esok

BANGI, 11 Jamadilawal 1444H, Selasa – Jabatan Meteorologi Malaysia (MetMalaysia) mengeluarkan amaran hujan lebat berterusan peringkat waspada membabitkan negeri Kelantan dan Terengganu, mulai esok hingga Jumaat ini.

Situasi itu berdasarkan analisis model-model cuaca, angin timuran kencang dijangka bertumpu di pantai timur dan utara Semenanjung pada 7 hingga 10 Disember ini.

MetMalaysia dalam kenyataan berkata, keadaan itu berpotensi menghasilkan hujan berterusan di kawasan berkenaan.

“Orang awam dinasihat untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih,” katanya.


Hamid Karzai harap kanak-kanak perempuan Afghanistan kembali bersekolah

KABUL, 22 Jamadilakhir 1443H, Selasa – Kanak-kanak perempuan perlu dibenarkan kembali ke sekolah apabila sesi persekolahan dibuka Mac depan.

Demikian kata bekas Presiden Afghanistan, Hamid Karzai ketika mengulangi pendirian mengenai kepentingan pendidikan kepada pelajar-pelajar perempuan.

“Tidak boleh ada alasan dan tiada sebarang alasan yang boleh diterima, pelajar-pelajar perempuan di negara ini perlu meneruskan persekolahan,” katanya dalam temu bual bersama CNN.

Beliau berkata, begitu juga kaum wanita perlu kembali bekerja malah menegaskan agama Islam tidak pernah menghalang kaum tersebut berbuat sedemikian.

Perkara tersebut adalah sebahagian perbincangan yang sedang berlaku di Oslo, Norway mengenai masa depan Afghanistan.

Delegasi Taliban yang diketuai Pemangku Menteri Luar Afghanistan, Amir Khan Muttaqi mengadakan perbincangan bersama wakil-wakil Barat, semalam.

Terdahulu, delegasi Taliban mengadakan perbincangan dengan wakil masyarakat sivil.

Hamid menyokong pertemuan berkenaan dan yakin pakar-pakar akan bekerjasama dalam menangani keadaan termasuk krisis kemanusia yang melanda Afghanistan.

“Kami gembira dengan perbincangan yang berlangsung di Norway antara wakil kerajaan Taliban dan wakil masyarakat sivil. Kami mengadakan beberapa perbincangan yang sangat membina sambil bertukar pandangan,” katanya.

Beliau berpandangan, demi kebaikan Afghanistan, semua pihak perlu bekerjasama bagi mengelak keadaan menjadi lebih parah.

“Kita semua mesti bangkit dan bina semula Afghanistan dalam keadaan stabil dan aman dengan menggabungkan pendapat dan aspirasi semua rakyat Afghanistan.

“Kita juga perlu gubal Perlembagaan, bergerak ke hadapan dengan membuka sekolah terutama kepada kanak-kanak perempuan Mac ini,” katanya. – Agensi


Bakal haji perlu muat turun aplikasi Saudi Visa Bio: TH

BANGI, 13 Ramadan 1444H, Selasa – Kerajaan Arab Saudi menguatkuasakan penggunaan aplikasi Saudi Visa Bio bagi tujuan permohonan visa untuk musim haji tahun ini, menurut Lembaga Tabung Haji (TH).

Sehubungan itu, semua bakal jemaah haji digesa untuk memuat turun aplikasi berkenaan pada telefon pintar masing-masing menerusi platform Google Play Store atau Apple App Store.

Pengarah Eksekutif Haji TH, Datuk Seri Syed Saleh Syed Abdul Rahman berkata, aplikasi itu merangkumi empat proses mudah iaitu melengkapkan e-mel, memuatnaik imbasan muka surat butiran peribadi dalam pasport Malaysia, imbasan muka dan imbasan 10 jari (biometrik).

Beliau berkata, bakal jemaah haji akan menerima e-mel pengesahan pendaftaran daripada Kementerian Luar Arab Saudi apabila maklumat peribadi berjaya dimuat naik ke dalam aplikasi itu.

“Bakal haji juga diingatkan untuk terus menyerahkan pasport mereka kepada TH setelah mendapat pengesahan ini bagi TH memproses visa haji bakal haji berkenaan.

“Aplikasi Saudi Visa Bio merupakan satu lagi inovasi baharu yang diperkenalkan oleh Kerajaan Arab Saudi pada musim haji tahun ini, bertujuan untuk memudahkan permohonan visa selain memendekkan tempoh prosedur kemasukan bakal haji ke Tanah Suci melalui Jeddah dan Madinah,” katanya dalam kenyataan, hari ini.

Syed berkata, Malaysia adalah antara lapan negara terawal di dunia selain Indonesia, Bangladesh, Pakistan, Kuwait, United Kingdom, Tunisia dan Morocco yang dipilih untuk projek perintis ini.

Katanya, ini ekoran mengambil kira reputasi Malaysia sebagai antara pengendali haji terbaik dunia yang telah menerima pengiktirafan antarabangsa dan kemudahan daripada kerajaan Arab Saudi.

“Untuk maklumat lanjut mengenai penggunaan aplikasi Saudi Visa Bio ini, sila layari laman web rasmi www.tabunghaji.gov.my atau Media Sosial Rasmi TH.

“Sila hubungi Tabung Haji Contact Centre (THCC) di talian 03-62071919 untuk perkhidmatan TH yang lain,” katanya.


Tindakan Najib dalam kes SRC memalukan negara: Hakim

PUTRAJAYA, 3 Jamadilawal 1443H, Rabu – Mahkamah Rayuan hari ini memutuskan bahawa tindakan Datuk Seri Najib Tun Razak dalam kes berkaitan dana SRC International Sdn Bhd bukan demi kepentingan negara tetapi hanya memalukan negara.

Hakim Datuk Abdul Karim Abdul Jalil berkata Najib terlibat secara aktif dalam memastikan RM4 bilion pinjaman Kumpulan Wang Persaraan (Diperbadankan) (KWAP) kepada SRC International disalurkan kepada syarikat itu tetapi selepas dana itu dikeluarkan, perayu (Najib) tidak mengambil peduli mengenai dana tersebut.

Dalam penghakiman 54 muka surat, Hakim Abdul Karim berkata bekas perdana menteri itu tidak menyoal SRC International tentang apa yang berlaku kepada dana itu, mahupun bagaimana ia digunakan dan bagi tujuan apa.

“Malah, beliau mengarahkan Menteri Kewangan kedua ketika itu (Datuk Seri Ahmad Husni Hanadzlah) supaya tidak mengambil tahu hal SRC.

“Kelakuan perayu boleh menunjukkan hanya satu perkara, iaitu sebaik sahaja dana itu telah diperoleh SRC International, yang perayu mempunyai kawalan penuh, beliau bebas menggunakannya untuk kepentingan peribadi.

“Ini ditunjukkan melalui pengaliran RM42 juta daripada SRC International ke dalam akaun peribadinya. Ini bukanlah sesuatu yang boleh dikatakan telah dilakukan demi kepentingan negara. Tiada kepentingan negara di sini, cuma memalukan negara,” kata Hakim Abdul Karim yang menyampaikan keputusan itu bersama Hakim Datuk Has Zanah Mehat dan Datuk Vazeer Alam Mydin Meera. – Bernama


Lelaki ceroboh hutan simpan ditahan bersama 22 durian Musang King

RAUB, 29 Zulkaedah 1442H, Sabtu – Seorang lelaki ditahan bersama 22 biji durian Musang King kerana menceroboh Hutan Simpan Batu Talam (HSBT).

Lelaki berusia 42 tahun itu ditahan anggota Unit Penguat kuasa Jabatan Perhutanan Negeri Pahang (JPNP) di kompartmen 175 hutan simpan itu, pada Khamis.

Dia yang menunggang motosikal jenis Honda EX5 itu ditahan atas kesalahan memasuki hutan simpan tanpa permit.

Ketua Penolong Pengarah (Penguat kuasa) JPNP, Nor Azirim Ahmad berkata, ketika disoal, lelaki itu mendakwa ke kebunnya yang terletak bersebelahan HSBT untuk mengambil durian yang mula gugur dan tidak sengaja memasuki kawasan larangan terbabit.

“Kita tidak pasti kenapa lelaki itu yang menetap di Kampung Tras, berada dalam kawasan hutan simpan, sedangkan kebunnya berada di luar kawasan berkenaan.

“Bersamanya juga ada 22 biji durian Musang King. Kita tidak menolak kemungkinan dia mengambil durian itu di dalam Hutan Simpan Batu Talam dan mahu menjualnya kepada pemborong,” katanya seperti dilapor media tempatan.

Nor Azirim berkata, lelaki terbabit berjaya melepasi dua sekatan jalan raya (SJR) pihak berkuasa dengan alasan untuk ke kebunnya dengan membawa bersama geran tanah.

Katanya lagi, lelaki berkenaan boleh dikenakan tindakan undang-undang mengikut Seksyen 47 Akta Perhutanan Negara (APN) 1984 kerana memasuki hutan simpan tanpa permit.

Jika sabit kesalahan boleh didenda sebanyak RM10,000 atau penjara tiga tahun atau keduanya sekali.


UMNO minta DAP ubah agenda negara sekular untuk diterima Melayu

BANGI 13 Safar 1445H, Rabu – UMNO menyarankan DAP menggugurkan agenda negara sekular dan slogan ‘Malaysia Malaysian’ dalam perlembagaan partinya jika mahu diterima orang Melayu di negara ini.

Ahli Majlis Kerja Tertinggi (MKT) UMNO, Datuk Nur Jazlan Mohamed berkata, tiada cara lain untuk meyakinkan orang Melayu bahawa DAP hari ini sudah berbeza daripada sebelumnya, selain daripada meminda perlembagaan parti itu sekali gus menggugurkan dua elemen berkenaan.

Beliau berkata, dua agenda itulah yang terus menjadi trauma kepada orang Melayu dan membuatkan mereka tidak boleh menerima perjuangan DAP.

“Orang Melayu sejak puluhan tahun lalu masih trauma dan tidak boleh menerima sentimen negara sekular dan Malaysia Malaysian yang diperjuangkan DAP.

“Bila saya bersembang dengan pengundi Melayu di Selangor (ketika PRN lalu) dan Johor (ketika berkempen), majoriti mereka cakap masih tak boleh nak terima dengan mudah cara politik DAP yang bagi mereka masih terikat dengan tanggapan parti itu adalah parti totok orang Cina,” katanya dalam kenyataan, hari ini.

Menurut Nur Jazlan, penerimaan itu berbeza bagi MCA – yang juga berasaskan kaum Cina – kerana orang Melayu merasakan parti itu tidak ekstrem dan UMNO menjadi parti dominan di dalam gabungan Barisan Nasional (BN).

“Berbeza dengan DAP, mereka kata tak boleh terima agenda sekular dalam parti itu sebab memang bertentangan sama sekali dengan syariat Islam dan Melayu.

“Jadi sebab itulah orang Melayu macam letak batu sempadan besar nak terima atau sokong DAP walaupun sudah bekerjasama dengan UMNO dalam Kerajaan Perpaduan,” katanya.

Susulan itu, Ketua UMNO Bahagian Pulai itu mempersoalkan sama ada DAP berani membuat pengorbanan besar berkenaan demi kelangsungan politik mereka.

“Jika DAP masih was-was untuk lakukan perubahan besar seperti mana pengorbanan yang UMNO sanggup buat hari ini dengan menyertai Kerajaan Perpaduan, saya jangkakan DAP akan terus dipulau oleh pengundi Melayu.

“UMNO juga akan terus ditolak orang Melayu selagi kami bekerjasama dengan DAP. Satu lagi situasi besar yang perlu DAP hadapi ialah gelombang sokongan orang Melayu terhadap PAS akan jadi lebih kuat pada Pilihan Raya Umum ke-16 (PRU16) dan masa depan.

“Jadi kita akan lihat keadaan politik yang ekstrim di mana orang Cina akan terus sokong DAP sebagai parti mereka dan orang Melayu akan beralih kepada Perikatan Nasional (PN) sebagai parti mereka,” katanya.

Katanya, ketika ini orang Melayu hanya mempunyai dua pilihan sama ada beralih sokongan secara total kepada PN dan PAS atau menerima kembali UMNO sebagai wadah perjuangan mereka.

“Sebab itulah semua pihak termasuk DAP juga, perlu bantu untuk pulihkan UMNO semula dan kembali menjadi parti utama di negara seperti sebelum 2018,” katanya.


Pasukan bola sepak Argentina batal perlawanan dengan Israel 6 Jun ini

BUENOS AIRES, 2 Zulkaedah 1443H, Khamis – Meskipun menghadapi tekanan tempatan dan antarabangsa yang intensif, pasukan bola sepak kebangsaan Argentina mengambil keputusan membatalkan perlawanan menentang Israel yang dijadualkan pada 6 Jun di Stadium Sami Ofer di Haifa.

Keputusan diambil walaupun persiapan panjang telah dibuat di Buenos Aires dan pengumpulan AS$2.5 juta untuk membiayai perlawanan persahabatan itu.

Gesaan agar perlawanan dibatalkan dibuat oleh gerakan Boikot, Penjualan dan Sekatan (BDS) antarabangsa dan Jawatankuasa Solidariti Palestin Argentina serta pertubuhan hak asasi manusia dan perpaduan di negara Amerika Selatan itu.

Keputusan dibuat sebagai jawapan kepada surat dari Kelab Bola Sepak Al-Khader Palestin kepada pasukan kebangsaan Argentina.

Surat itu mendapat liputan meluas, apatah lagi kerana pemain Al-Khader FC, Mohammad Ghneim, 19, dibunuh oleh pasukan pendudukan Israel pada April.

Ia juga menyebut pembunuhan oleh penembak tepat Israel awal bulan ini terhadap wartawan Al Jazeera, Shireen Abu Akleh serta semua syahid Palestin yang terbunuh di tanah diduduki mereka.

Kelab itu memberitahu bahawa Amerika Selatan tidak boleh berdiam diri, perlawanan ‘persahabatan’ itu akan digunakan oleh Israel untuk membersihkan rejim apartheidnya.

Perlawanan ‘pameran’ ini membantu memastikan Israel terus melaksanakan pembunuhan dan mencacatkan pemain muda Palestin.

Surat itu ditujukan kepada Presiden Persatuan Bola Sepak Argentina, Claudio Tapia.

“Simpan nombor 14 dalam fikiran anda. Itu adalah nombor pasukan rakan sepasukan kami Mohammad.

“Dia bukan lagi pemain sekarang, tetapi anda boleh membantu untuk menghalang Israel daripada terus membunuh pemain muda Palestin kami,” kata Al-Khader FC dalam suratnya.

Mohammad ditembak di belakang oleh askar Israel berhampiran rumah keluarganya, dan ia tidak jauh dari tembok apartheid terkenal di Israel yang memotong tanah, mencuri ladang, mengambil sumber air dan memisahkan bandar-bandar Palestin antara satu sama lain. – Agensi


Dong Lian Selangor-KL, Jawatankuasa Too Joon Hing mahu jumpa Hang Soon

BANGI, 12 Rabiulakhir 1443H, Rabu – Lembaga Pengurus Sekolah Cina Selangor-KL (Dong Lian Selangor-KL) dan Jawatankuasa Pembinaan SJKC Too Joon Hing telah memohon untuk berjumpa Timbalan Menteri Pendidikan I, Datuk Dr Mah Hang Soon.

Pertemuan itu dilaporkan supaya kerja pembinaan SJKC Too Joon Hing – yang sebelum ini diarah dihentikan – boleh disambung secepat mungkin.

Menerusi kenyataan bersama, pihak itu mendakwa, sekolah berkenaan mendapat permit pembinaan sejak Julai tahun lalu, bahkan ia memenuhi prosedur operasi Kementerian Pendidikan (KPM) dan Majlis Bandaraya Subang Jaya.

“SJKC Too Joon Hing adalah antara 16 SJKC yang akan dibina seperti diumumkan pada tahun 2017. Jawatankuasa Pembinaan juga telah mendapatkan kelulusan dan permit pembinaannya dari KPM dan Majlis Bandaraya Subang Jaya (MBSJ),” dakwanya seperti dilapor Oriental Daily pada 16 November.

Menurut kenyataan itu, Ketua Setiausaha KPM menghantar e-mel kepada Pengerusi Jawatankuasa Pembinaan Ong Yew Thai pada 25 Oktober – mengarahkan kerja pembinaan sekolah berkenaan dihentikan serta-merta tanpa menjelaskan sebabnya.

Justeru, Jawatankuasa Pembinaan telah menghantar surat kepada KPM memohon untuk berjumpa bagi mendapatkan penjelasan yang munasabah, namun sehingga kini KPM masih belum memberi sebarang maklum balas mengenainya.

Kenyataan itu berkata, pada mulanya kerja-kerja pembinaan sekolah giat dijalankan untuk pengambilan murid bagi sesi persekolahan 2023.

Namun, tidak disangka, ianya telah dipolitikkan.

“Kami sangat berharap agar orang politik tidak mempolitikkan isu pendidikan. Tidak kira parti mana yang memerintah, janji kerajaan untuk membina sekolah mestilah dilaksanakan dalam tempoh yang telah ditetapkan,” katanya.

Mereka juga menggesa Hang Soon agar segera mengadakan pertemuan bagi menjelaskan sebab penghentian pembinaan dan memastikan pembinaan sekolah dapat dijalankan semula – seperti yang dirancang sebelum bermulanya sesi pengambilan murid bagi tahun 2023.

Malahan menyatakan sokongan terhadap gesaan Dong Zong dan pertubuhan-pertubuhan Cina agar kerajaan membina SJKC di kawasan-kawasan yang memerlukan demi memenuhi kehendak ibu bapa yang mahukan pendidikan Cina (untuk anak-anak mereka), selain menegaskan hak rakyat Malaysia mendapatkan pendidikan asas.


Tergamak ibu lempar anak ke kandang beruang

TASHKENT, 28 Jamadilakhir 1443H, Isnin – Seorang kanak-kanak perempuan berdepan detik mendebarkan apabila dilempar ibunya sendiri ke kandang beruang di sebuah zoo di bandar Uzbekistan.

Menerusi rakaman CCTV, ibu muda itu dilihat mengangkat anak perempuanya sebelum bertindak mencampak ke kandang beruang sedalam lima meter.

Namun, umur kanak-kanak berkenaan masih panjang apabila beruang yang dinamakan Zuzu kelihatan terkejut dengan kehadiran ‘penghuni’ baru, hanya melihat sebelum menyembunyikan diri.

Petugas zoo yang pantas bertindak terus memasuki kandang untuk menyelamatkan mangsa dan bergegas dihantarkan ke hospital untuk rawatan lanjut.

Ibu kanak-kanak berkenaan kini ditahan pihak berkuasa dan dilaporkan berdepan hukuman penjara atas dakwaan cubaan membunuh anak sendiri.

Seorang saksi berkata, dia cuba menghalang namun tidak mampu melakukan apa-apa berikutan tindakan terlalu cepat.

Malah sehingga kini motif utama tindakan ganas wanita tersebut masih belum diketahui.

Kanak-kanak malang itu kini dimasukkan ke hospital selepas mengalami kecederaan ringan di bahagian kepala akibat hentakan kuat dan berada dalam keadaan stabil. – Agensi


Hagia Sophia: Serlah ketegasan Erdogan tangani isu dalaman

BANGI, 19 Zulkaedah 1441H, Sabtu – Walaupun keputusan menukar kembali tapak bersejarah Hagia Sophia kepada masjid bakal mengundang kritikan dunia terutama Russia dan Kesatuan Eropah (EU), Presiden Turki, Recep Tayyip Erdogan tetap bertegas dengan urusan dalaman negara itu.

Mengagumi usaha kerajaan Erdogan mengembalikan hak tapak bersejarah berkenaan, Naib Presiden Ikatan Muslimin Malaysia (ISMA), Prof Dr Zainur Rashid Zainuddin menyifatkan, perjuangan mendapatkan kembali status Hagia Sophia sebagai sebuah masjid mengambil masa yang panjang, bahkan mencabar.

Beliau berkata, hasil usaha Erdogan mengembalikan status Hagia Sophia setelah hampir 86 tahun dijadikan muzium, pastinya menjadi berita gembira bagi umat Islam Turki dan dunia antarabangsa.

“Hagia Sophia dijadikan masjid selepas kota Konstantinopal dibuka oleh Sultan Muhammad al Fateh pada 1453 dan sah berdasarkan undang-undang di zaman tersebut.

“Hagia Sophia telah diimarahkan sebagai sebuah masjid selama ratusan tahun di zaman Uthmaniyyah sehingga khalifah jatuh dan Mustafa Kemal Atarturk mengubahnya menjadi sebuah muzium pada 27 November 1934 (hampir 86 tahun),” katanya dalam kenyataan, hari ini.

Dr Zainur Rashid berkata, usaha Erdogan dan kerajaan Turki telah membawa khabar gembira buat umat Islam negara itu selepas Mahkamah Tinggi memutuskan status Hagia Sophia dan membenarkannya digunakan sebagai masjid mulai 15 Julai ini.

“Apa tidaknya, perjuangan untuk mendapatkan kembali status Hagia Sophia sebagai sebuah masjid ini sahaja mengambil masa yang panjang dan perjalanannya pun berliku.

“Perjalanan ini masih panjang dan berliku, mungkin merentasi beberapa generasi. Bersungguh-sungguh dalam membuat persiapan dan sentiasa bernafas panjang,” katanya.

Mahkamah Tinggi Turki memutuskan bahawa Hagia Sophia secara rasmi didaftarkan sebagai masjid, selain menegaskan penggunaannya untuk sebarang tujuan lain selain masjid adalah tidak sah.

Menurut mahkamah, keputusan Kabinet pada tahun 1934 yang mengakhiri fungsinya sebagai masjid dan menukarkan kepada muzium adalah tidak mematuhi undang-undang.


Cuba lebarkan kuasa, Zionis usir nelayan Arab di Jaffa

BAITULMAQDIS, 16 Zulkaedah 1441H, Rabu – Kekejaman rejim pengganas Israel tiada penghujungnya apabila berterusan menindas bangsa lain termasuk orang Arab.

Terbaharu, pelabuhan di bawah pentadbiran rejim Zionis yang menjadi punca pendapatan nelayan Arab di Jaffa, diganggu apabila dengan sengaja merosakkan jaring dan kapal milik mereka.

Tindakan biadab itu dilakukan bagi menghalau nelayan berkenaan keluar dari rumah mereka yang dibangunkan sejak tahun 1948.

Nelayan Arab tersebut merupakan saki-baki keluarga yang tidak melarikan diri ketika berlakunya tragedi Al-Nakba (tragedi pelarian Palestin).

Pada masa sama, penduduk Arab yang berpihak kepada para nelayan telah melemahkan usaha Tel Aviv untuk membangunkan kawasan pelabuhan itu.

Tunjuk perasaan yang dilakukan telah menutup jalan ke pelabuhan, selain petisyen sudah dilancarkan bagi mendesak rejim Zionis untuk menghentikan menindasan berkenaan.

Ketua jawatankuasa nelayan, Sa’do Zeinab berkata, pentadbiran pelabuhan yang bertindak membuang jaring telah mengecewakan para nelayan.

“Mereka berpendapat bahawa sudah tiada gunanya lagi untuk menangkap ikan.

“Konflik yang berlaku adalah bagi mengusir para nelayan bagi menghapuskan identiti Arab di pelabuhan,” katanya.

Sa’do berkata, para nelayan juga sedang merancang untuk meningkatkan bantahan mereka. – Agensi


Malaysia kecam pencerobohan Masjid al-Aqsa diketuai Menteri Keselamatan Israel

PUTRAJAYA, 11 Muharam 1445H, Sabtu – Malaysia mengutuk sekeras-kerasnya pencerobohan tentera dan pendatang Israel yang diketuai Menteri Keselamatannya ke dalam Masjid Al-Aqsa dan perkarangannya pada Khamis (27 Julai).

Pencerobohan itu jelas mempamerkan tindakan provokasi dan mencemarkan kesucian Masjid Al-Aqsa, menurut Kementerian Luar Malaysia (Wisma Putra) dalam satu kenyataan lewat Jumaat.

Malaysia tidak akan sekali-kali membenarkan sebarang percubaan tentera penjajah yang bertujuan mengubah status sejarah dan undang-undang Baitulmaqdis dan Al-Haram Al-Sharif dan tidak akan mengiktiraf sebarang hasil daripada tindakan haram terbabit.

Malaysia menyeru masyarakat antarabangsa untuk mempertahankan status undang-undang tapak suci dan meminta rejim Israel bertanggungjawab atas pencerobohan itu demi keamanan dan kestabilan, tambah Wisma Putra.

Malaysia terus bersolidariti dengan rakyat Palestin dan mengulangi status Al-Haram Al-Sharif sebagai tapak suci umat Islam.


ADUN UMNO ‘ok’ Gerakan tanding DUN Kota Lama

Oleh Athirah Huda Zalhe

BANGI, 6 Rejab 1442H, Khamis – Ahli Dewan Undangan Negeri (ADUN) UMNO tidak mempunyai masalah sekiranya Parti Gerakan Rakyat Malaysia (Gerakan) mahu ‘mencuba nasib’ bertanding di DUN Kota Lama pada Pilihan Raya Umum Ke-15 (PRU15) nanti.

Ini kerana, Malaysia mengamalkan sistem demokrasi, justeru kita tidak boleh menghalang mana-mana parti untuk meletakkan calon di sesuatu kawasan, kata ADUN Kuala Balah, Datuk Abd Aziz Derashid.

Bagaimanapun, beliau percaya PAS kekal akan meletakkan calon mereka di kerusi DUN Kota Lama Kelantan – di mana sebelum ini hanya pertembungan antara PAS dan MCA.

“Lagi pun Gerakan baru sahaja menyertai PN (Perikatan Nasional). Maka, bergantung pada PN nak letak calon di situ.

“Cumanya, tradisi di situ adalah PAS menentang MCA. Tetapi, jika Gerakan mahu mencuba nasib, tiada masalah,” katanya kepada Ismaweb.net, hari ini.

Sebelum ini, Gerakan Kelantan menuntut PAS menyerahkan DUN Kota Lama kepada parti itu untuk ditandingi dalam PRU15.

Tuntutan itu dibuat Pembantu Setiausaha Gerakan Kelantan, Gan Thuan Bun baru-baru ini, selepas mendakwa PAS sudah lama mempertahankan kerusi itu sedangkan majoriti pengundi DUN Kota Lama adalah masyarakat Cina.

Mengulas lanjut tuntutan itu, Abd Aziz berkata, Gerakan perlu membuat perkiraan politik sebelum memutuskan untuk meletak calon di mana-mana kawasan, termasuk di Kelantan.

“Saya cadang Gerakan pertimbanglah secara logik sama ada patut atau tidak mereka tanding di situ.

“Tetapi tak salah jika mereka nak cuba dahulu, nak tengok pengaruh atau sokongan pengundi terhadap parti mereka,” katanya.

Namun, beliau menyarankan supaya Gerakan berfikir lebih jauh kerana bimbang kekalahan teruk di kerusi itu akan mencalarkan lagi imej parti mereka.

“Mereka akan ada masalah mengenai calon, cawangan dan jentera. Saya rasa kalau Gerakan nak bertanding perlulah bekerja lebih awal bukan dekat PRU saja.

“Lainlah jika Gerakan dah bertapak lima atau enam tahun mungkin sesuai lah. Apatah lagi senario di Kelantan, rakyat sememangnya biasa dengan PAS dan UMNO.

“Parti lain mungkin susah mendapat tempat, seperti PRU14 lalu di mana PAN dan Bersatu hilang deposit mereka,” katanya.


Sijil digital vaksinasi palsu dijual RM2,500?

BANGI, 6 Jamadilakhir 1443H, Ahad – Bukan hanya mengambil kesempatan meraih keuntungan dengan cara penipuan, malah sengaja pula mendorong orang ramai menjadi rakyat yang tidak bertanggungjawab.

Ini susulan tular satu mesej di aplikasi Whatsapp mendakwa menyediakan sijil digital vaksinasi dalam MySejahtera dengan bayaran sebanyak RM2,500 bagi setiap individu.

Menurut mesej yang tular itu, sijil berkenaan akan dipaparkan maklumat pembeli sendiri seperti nama dan nombor kad pengenalan pada aplikasi MySejahtera.

Pembeli didakwa hanya perlu menyediakan salinan kad pengenalan dan ID MySejahtera dan mengambil masa dua minggu selepas pembayaran dibuat sebelum MySejahtera pembeli dikemas kini dengan sijil itu.

Atas sebab itu, individu yang menawarkan sijil digital palsu berkenaan memberi jaminan kononnya pembeli akan ‘selamat’ jika diperiksa oleh penguat kuasa selain sijil boleh digunakan di semua tempat.

Individu itu juga mendakwa, MySejahtera pembeli akan dikemas kini sehingga dos yang disyorkan selain turut akan menerima kemas kini dos penggalak.


Tangkap sama jerung ultra kiasu pemberi rasuah

SELALU kedengaran penerima rasuah ditangkap dan dimalukan. Pemberi rasuah bagaimana? Takkan nak dibiarkan begitu sahaja?

Sepatutnya yang pemberi itulah yang patut dikenakan tindakan yang lebih keras. Tidak ada pemberi, tidak ada penerima, walaupun kedua-duanya melakukan kesalahan dan pengkhianatan kepada negara.

Isu judi, mesin judi, pelacuran, arak, kelab malam dan lain-lain kegiatan haram ini, bukan isu baharu. Tetapi telah bersarang berpuluh-puluh tahun, tidak dikenakan sebarang tindakan.

Bukan sahaja isu judi, tetapi juga gerai-gerai haram.

Kelihatan, gerai-gerai ‘haram’ Indonesia, tidak dikenakan tindakan kerana di gerai ini selalu dapat makan ‘free’ dan ada habuannya tiap-tiap bulan kepada penguatkuasa.

Tetapi bila gerai-gerai penduduk tempatan yang juga ‘haram’, cepat sahaja dikenakan tindakan.

Ada yang sengaja datang, untuk ‘test market’ untuk dapat makan ‘free’ ke tidak?

Bila datang ke gerai Melayu, tidak dapat makan ‘free’ atau habuan bulanan, maka tindakan akan dikenakan. Sebab itu, kadang kala kita lihat ada ‘double standard’ dalam tindakan.

Saya harap, siasatan dapat dilakukan secara menyeluruh. Jangan hanya ikan bilis yang ditangkap, tetapi jerung-jerung ultra kiasu jangan dibiarkan terlepas. Ini kerana jerung-jerung inilah yang menjadi punca segalaya.

Bukan sahaja di kawasan Shah Alam, tetapi semua kawasan panas terutama kawasan bandar, terutama kawasan dikuasai ultra kiasu.

Saya tidak boleh bayangkan jika utra kiasu menguasai bandar jika desakan mengadakan pilihan raya tempatan (PBT) berjaya diadakan.

Nasib baiklah kerajaan yang diketuai oleh Perikatan Nasional (PN) menangguhkan (mungkin membatalkan) PBT ini.

Jika tidak, berpestalah, segala maksiat, judi, arak, kelab malam dan segala pusat maksiat yang mengundang bala Allah SWT.

Jerung-jerung ultra kiasu ini kaya seumur hidup dengan perniagaan haram, penguatkuasa merana seumur hidup bersubahat dengan rezeki haram dan tindakan yang dikenakan.

Semoga peristiwa ini membuka mata semua pihak. Batalkan lesen atau jangan lagi mengeluarkan lesen pusat hiburan, pusat maksiat dan segala pusat yang mengundang murka Pencipta Yang Maha Esa.

Bertegaslah mulai sekarang dengan pendedahan ini. Jangan biarkan maksiat bermaharajalela lagi, kerana kita tidak tahu bilakah bala Allah akan menimpa.

Kepada penguatkuasa yang menerima rasuah dan masih terlepas. Bertaubatlah sebelum terlambat. Jalankan tugas dengan penuh integriti, takut kepada Allah.

Yang kamu dapat hasil haram itu terlalu kecil, berbanding dengan jerung-jerung ultra kiasu yang telah kaya seumur hidup.

Prof Dr Mohd Ridhuan Tee Abdullah


Suasana khutbah tidak interaktif buat jemaah hilang fokus

BANGI, 13 Zulkaedah 1444H, Jumaat – Khutbah Jumaat dengan kaedah komunikasi satu hala perlu diubah agar ilmu dan mesej yang disampaikan memberi manfaat kepada para jemaah.

Profesor di Pusat Pengajian Bahasa, Tamadun, dan Falsafah Universiti Utara Malaysia (UUM), Dr Munif Zarirruddin Fikri Nordin berkata, suasana khutbah yang tidak interaktif menyebabkan makmum sering kehilangan fokus dan mudah lupa tentang mesej yang disampaikan oleh khatib.

Menulis di Berita Harian, beliau berkata, penyampai khutbah perlu memahami jangkaan makmum dan mengambil kira latar belakang mereka.

“Oleh sebab khutbah berakhir tanpa soalan, maka bagaikan satu sindrom, makmum dipaksa mendengar atau terpaksa menerima apa juga yang keluar dari mulut khatib, meskipun terdapat kenyataan tidak jelas, pandangan mengelirukan, justifikasi berat sebelah ataupun cadangan penyelesaian bersifat punitif, bukannya mendidik.

“Adakah atas nama syariat dan sunah, tugas makmum hanya menadah telinga dan menghadap segala kata-kata dilafazkan khatib tanpa dibenarkan menyoal kembali khatib meskipun selepas selesai solat Jumaat?

“Maklum balas khalayak perlu dicari, bukan ditunggu dan pencarian itu mestilah dengan jiwa besar serta fikiran terbuka ke arah penambahbaikan dan peningkatan kualiti khutbah Jumaat,” katanya.

Mengulas lanjut, Dr Munif menekankan kepentingan pembabitan golongan pemikir dalam penghasilan teks khutbah bagi membantu dari segi pemilihan kata, penjajaran makna dan ketepatan fakta.

“Misalnya dari segi penjajaran makna, terdapat khatib mentafsirkan makna perkataan ‘ulama’ pada ayat 28 Surah Fatir dengan makna literal ulama lazim difahami, iaitu orang berilmu dan pakar hal agama Islam serta berlatarbelakangkan ilmu pengajian Islam, seperti syariah dan usuluddin.

“Bagaimanapun, makna konseptual dan kontekstual ulama ialah orang berilmu dan akar agama Islam serta berlatarbelakangkan apa juga ilmu dan ilmu itu membawanya ‘takut’ kepada Allah SWT.

“Pentafsiran dengan makna literal oleh khatib seperti ini perlu diperbetulkan kerana dari segi ketepatan fakta, ketakutan kepada Allah SWT tidak terbatas kepada orang berilmu berlatarbelakangkan ilmu pengajian Islam sahaja,” tegasnya.

Pautan artikel;
https://www.bharian.com.my/rencana/agama/2023/06/1109119/tema-khutbah-jumaat-perlu-disegarkan-jadi-lebih-relevan


Bahaya jenayah atasi undang-undang, kemungkinan negara diperintah Mafia?

Oleh Siti Hafidah Abd Ghaffar

BANGI, 10 Syaaban 1442H, Rabu – Negara bakal berdepan dengan malapetaka, sekiranya kedudukan kes-kes jenayah yang berlaku ketika ini mengatasi undang-undang.

Tidak mustahil jika perkara berkenaan berlaku, hala tuju pemerintah mungkin perlu mengikut telunjuk golongan berkepentingan seperti oganisasi mafia.

Amir gerakan Islam, Ikatan Muslimin Malaysia (ISMA), Ustaz Abdullah Zaik Abd Rahman berkata, keadaan itu akhirnya akan menyebabkan nasib rakyat yang bergantung kepada kedaulatan undang-undang tidak terpelihara.

“Bahaya jenayah yang berada atas undang-undang, kemungkinan negara diperintah ikut kepentingan mafia, kes berprofil tinggi akan dilepaskan, nasib rakyat bawahan tidak akan terbela.

“Kartel Cina yang kuasai atasan Melayu mendedahkan hakikat di sebalik tabir yang tersembunyi selama ini,” katanya dalam satu kenyataan hari ini.

Beliau berkata demikian sebagai mengulas artikel bertajuk ‘As IGP Hamid Bador said, the Mafia runs PDRM’ tulisan blogger kontroversi Raja Petra Kamarudin yang disiarkan Malaysia Today, semalam.

Artikel tersebut mendedahkan, gerakan bawah tanah Cina dan sindiket jenayah mengawal Polis Diraja Malaysia (PDRM), bahkan memutuskan siapa yang dinaikkan pangkat dan siapa akan dipindahkan.

Sehubungan itu, Ustaz Abdullah Zaik berharap, Ketua Polis Negara, Tan Sri Abdul Hamid Bador terus teguh dengan tekadnya untuk membanteras gejala yang sedang membelenggu PDRM itu.

“Harap IGP dapat teruskan perjuangan dan rakyat akan menyokong usaha membersihkan PDRM dari pengaruh kartel Cina,” katanya lagi.

Ogos tahun lalu, PDRM dilaporkan memerlukan sekurang-kurangnya 16,000 anggota dan pegawai Jabatan Siasatan Jenayah Narkotik (JSJN) bagi membanteras penyalahgunaan dadah dilakukan lebih efektif di seluruh negara.

Abdul Hamid berkata, keanggotaan JSJN di seluruh negara kira-kira 5,000 orang atau hanya lima peratus berbanding anggota dan pegawai di jabatan PDRM lain.

“Sebab itu jika JSJN tidak dibekalkan dengan senjata dan keanggotaan mencukupi serta peruntukan undang-undang yang tegas, tidak mustahil kita akan berdepan dengan masalah seperti di Amerika Latin iaitu mafia atau ‘war lord’ menguasai negara kita,” katanya.

Abdul Hamid kemudian mendedahkan, kewujudan kartel pegawai muda yang didakwa cuba menjatuhkan beliau.

Beliau mendakwa gerakan itu juga merupakan kumpulan sama yang mendalangi kartel dalam PDRM dengan hasrat mendominasi pasukan keselamatan negara demi kepentingan mereka.

Pada 19 Oktober 2017, Ketua Aktivis Persatuan Pengguna Islam Malaysia (PPIM), Datuk Nadzim Johan mendakwa, kegiatan perjudian haram dan semua aktiviti tidak bermoral di negara ini didakwa didalangi oleh sembilan ketua digelar dragon selain mengutip hasil RM5 bilion sebulan.

Beliau mendakwa, sistem sembilan dragon itu telah lama diamalkan oleh kumpulan sindiket jenayah terbabit hinggakan semuanya mempunyai kuasa di dalam agensi penguat kuasa di negara ini.

Malah, dakwanya, kumpulan itu juga berkeupayaan untuk menukarkan penguat kuasa yang dirasakan mengganggu gugat kegiatan mereka dalam tempoh 24 jam.

Kesukaran untuk mengambil tindakan terhadap kumpulan berkenaan, ujar beliau, disebabkan pihak atasan organisasi terbabit telah menjalin hubungan rapat dan saling bekerjasama dalam beberapa urusan selain turut menerima wang ‘perlindungan’.

Susulan dakwaan itu, PDRM mendedahkan terdapat dalang dan ketua sindiket perjudian di negara ini terdiri daripada kalangan orang kenamaan berpangkat Datuk, Datuk Seri serta Tan Sri.

Perkara itu disahkan Ketua Polis Negara pada ketika itu, Tan Sri Mohamad Fuzi Harun dan menyifatkan golongan orang kenamaan tersebut menggunakan pengaruh mereka untuk melindungi sindiket haram berkenaan.


Judi: Industri mafia besar sudah bertapak berkurun lama

KUALA LUMPUR, 20 Zulhijjah 1441H, Isnin – Tidak boleh dinafikan bahawa isu judi sudah lama menghantui rakyat di negara ini, kata Ketua Aktivis Persatuan Pengguna Islam Malaysia (PPIM), Datuk Nadzim Johan.

Katanya, industri perjudian mewujudkan budaya tidak baik terutamanya dalam kalangan umat Islam.

Menceritakan pengalaman ketika turun padang bersama-sama penguat kuasa dalam operasi di tempat judi, beliau berkata, ada pihak memaklumkan apabila penguat kuasa datang, premis perjudian akan kosong seperti yang pernah berlaku di Hartamas dan Kepong.

“Macam mana boleh kosong? Kita sendiri yang pergi pun tidak tahu. Ini bermakna berita ini sudah sampai kepada sasaran. Bagaimana boleh sampai, siapa penyampainya?,” soalnya ketika bersiaran secara langsung di Facebook PPIM, hari ini.

Selain itu, Nadzim turut berkongsi pengalaman di mana meskipun kawasan kegiatan perjudian berjaya diserbu, namun akan kembali beroperasi semula tidak berapa lama kemudian.

Katanya, beliau dimaklumkan bahawa aktiviti perjudian ini adalah industri mafia yang cukup besar dan sudah bertapak berkurun lama.

Sebelum ini, tular satu video yang disiarkan secara langsung menerusi laman sosial Facebook Hot Burger Malaysia serta dikongsi akaun Asri Janggut mendakwa, pihak berkuasa tidak mengambil tindakan terhadap kes judi serta mendedahkan lokasi perjudian di Bandar Baru Sungai Buloh.

Lelaki dikenali sebagai Mohd Asri Hamid mendakwa demikian selepas tidak berpuas hati beberapa gerai yang menjual burger pada waktu malam disita oleh Majlis Bandaraya Shah Alam (MBSA), sedangkan beberapa kedai haram milik warga asing dan kedai perjudian dibiarkan beroperasi tanpa tindakan.

Bagaimanapun, polis menafikan dakwaan berkenaan dan menjelaskan telah melakukan 40 serbuan dan 132 tangkapan bagi kes perjudian di sekitar kawasan itu sehingga Julai tahun ini.

Difahamkan, polis akan memanggil individu berkenaan dalam masa terdekat bagi membantu siasatan berhubung video yang ditularkannya itu.


Kerajaan perkenal lawatan sosial jangka panjang untuk pelajar antarabangsa

KUALA LUMPUR, 27 Rabiulawal 1445H, Jumaat –  Kerajaan memperkenal Pas Lawatan Sosial Jangka Panjang untuk pelajar antarabangsa yang telah tamat pengajian bagi menampung keperluan tenaga mahir industri.

Perdana Menteri Datuk Seri Anwar Ibrahim berkata ia antara tiga inisiatif baharu yang diperkenal di bawah Pelan Liberalisasi Visa Malaysia dengan menyedari sumbangan besar sektor pelancongan dan pembuatan kepada pembangunan negara.

“Inisiatif lain ialah memudah cara kelulusan Pas Pengajian bagi pelabur strategik dalam sektor utama.

“Ketiga, menambah baik kemudahan Visa Ketibaan, pas lawatan sosial dan tawaran Visa Kemasukan Berulang bagi menggalakkan kemasukan pelancong dan pelabur terutama dari India serta China,” katanya ketika membentangkan Belanjawan 2024 Malaysia MADANI yang bertemakan ‘Reformasi Ekonomi, Memperkasa Rakyat’ di Dewan Rakyat ,hari ini.

Beliau berkata kerajaan juga bersetuju melonggarkan syarat sedia ada bagi permohonan Program Malaysia Rumah Keduaku (MM2H) untuk meningkatkan kedatangan pelancong dan pelabur asing ke negara ini.

Anwar, yang juga Menteri Kewangan, mengumumkan kerajaan menyediakan RM350 juta bagi merancakkan promosi dan aktiviti pelancongan supaya Malaysia kembali sebagai destinasi pelancongan pilihan utama dunia.

Beliau berkata ia merangkumi penganjuran Kempen Melawat Malaysia 2026, kerjasama dengan industri dalam aktiviti promosi dan penganjuran acara pelancongan dalam dan luar negara serta bantuan kepada lebih 200 penggiat kebudayaan dalam menganjurkan aktiviti seni dan budaya.

Katanya geran padanan penerbangan carter dalam meningkatkan kemudahsampaian penerbangan antarabangsa ke Malaysia dan dana kepada Pusat Pelancongan Islam (ITC) untuk membangunkan industri pelancongan mesra muslim di negara ini juga antara langkah merancakkan promosi serta aktiviti pelancongan.

Perdana Menteri turut mengumumkan RM20 juta disediakan untuk manfaat kerajaan negeri bagi menyelenggara dan memulihara lokasi tarikan pelancongan seperti Tasik Timah Tasoh di Perlis, Taman Rimba Kenong di Pahang serta Pantai Teluk Kemang di Negeri Sembilan.

Beliau juga berkata RM80 juta disediakan bagi memelihara dan memulihara bangunan serta tapak warisan yang berpotensi diiktiraf oleh Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO) antaranya Gua Niah di Sarawak, Lembah Bujang di Kedah dan Royal Belum di Perak.

Kerajaan turut menyediakan RM20 juta kepada Think City untuk mengangkat serta memulihara nilai Kuala Lumpur sebagai bandar raya kreatif dan budaya. – Bernama


Ustaz Kazim tarik diri kerana abang pun bertanding

IPOH, 11 Rabiulakhir 1444H, Ahad – Datuk Mohammad Kazim Elias menarik diri daripada menjadi calon Barisan Nasional (BN) Parlimen Larut kerana abangnya turut bertanding di kawasan yang sama.

Pendakwah terkenal itu berkata, beliau menarik balik pencalonannya apabila abangnya Kapt (B), Datuk Mohd Najmuddin Elias bertanding di kerusi DUN Batu Kurau sebagai calon Perikatan Nasional (PN).

Menjelaskan keputusannya pada sidang media khas, hari ini, Ustaz Kasim berkata, arwah ibunya sentiasa menasihatinya supaya tidak sesekali bertanding di kawasan yang turut ditandinginya dan adik-beradiknya.

“Kedua-dua abang saya dan saya tidak menyangka dan kami tidak memaklumkan pada satu sama lain,” katanya.

Ustaz Kazim berkata, beliau sebelum ini memaklumkan kepada Datuk Seri Ahmad Zahid Hamidi tentang prinsipnya untuk tidak bertanding melawan adik-beradik lain.

“Saya bukan ahli UMNO, tetapi saya ditawarkan untuk bertanding di Larut di bawah tiket Barisan kerana pengetahuan dan pengalaman saya sebagai pendakwah.

“Presiden parti (UMNO) memberitahu saya tidak mengapa saya bukan ahli, kerana mereka mahu orang dari pelbagai profesional dan latar belakang agama menyumbang pengalaman dan kepakaran mereka, dan dengan itu saya dipilih,” kata Ustaz Kazim.

Ditanya sama ada beliau akan menyokong abangnya atau calon baharu UMNO, Mohd Shafiq Fhadly Mahmud menggantikannya, Ustaz Kazim berkata, beliau tidak akan mewakili mana-mana parti politik.

“Saya akan ke mana-mana untuk menyampaikan ceramah agama melibatkan keharmonian, hubungan kekeluargaan, perpaduan, dan perkara positif. Bagi sesiapa yang menjemput saya, jangan ada gabungan atau bendera parti yang terlibat dan calon tidak boleh berkempen di majlis itu.

“Saya juga tidak akan berpihak dan berkempen untuk mereka,” jelasnya.

Ustaz Kazim berkata, beliau adalah ahli PAS dari 1997 sehingga beliau berhenti pada 2014.

“Saya kini bukan ahli mana-mana parti politik, kerana saya gembira menjadi pendakwah bebas. Saya mempunyai rakan dari semua parti politik termasuk PAS, PKR, UMNO dan Bersatu, dan itu tidak menjadi masalah sama sekali,” katanya.


Kejadian tikaman rambang di Kanada: Seorang suspek mati, seorang lagi bebas

OTTAWA,  9 Safar 1444H, Selasa – Polis Kanada pada Isnin memaklumkan seorang suspek dipercayai terbabit dalam kejadian tikaman secara rambang di wilayah Saskatchewan, ditemukan maut, lapor Xinhua.

Polis Diraja Kanada (RCMP) memaklumkan pada sidang media bahawa mayat yang dijumpai, disahkan sebagai salah seorang suspek dalam kejadian itu.

“Kami mengesahkan lelaki itu mengalami kecederaan.

“Setakat ini, kami percaya kecederaan dialami suspek bukan dilakukan sendiri.

“Angka kematian akibat insiden itu telah mencecah 11 orang, manakala 19 lagi cedera,” menurut polis.

Polis mengesahkan kedua-dua suspek merupakan adik beradik dan seorang lagi suspek yang masih dalam buruan mungkin mengalami kecederaan.

Kelmarin, 10 orang terbunuh, manakala 15 yang lain cedera dan dikejarkan ke hospital selepas ditikam secara rambang di 13 lokasi di James Smith Cree Nation dan Weldon.

Amaran individu berbahaya telah dikeluarkan dan pihak polis telah melakukan sekatan dan pemeriksaan di seluruh Saskatchewan.

Perdana Menteri Justin Trudeau  memberi jaminan memberi bantuan daripada kerajaan persekutuan.

“Keganasan seperti ini, semua jenis keganasan, tidak boleh diterima di negara kita,” kata Trudeau.

Trudeau berkata pihaknya sedang memantau situasi terkini dan beliau telah menghubungi kepimpinan James Smith Cree Nation dan ketua menteri Saskatchewan.

Kerajaan persekutuan akan turun padang dan bekerjasama dengan pihak berkuasa wilayah itu, katanya.

“Hari ini dan esok, bendera di Menara Keamanan akan dikibarkan separuh tiang, sebagai mengenang mereka yang terkorban akibat serangan di Saskatchewan, dan sebagai tanda solidariti bersama mereka yang terjejas akibat insiden ini,” katanya sebelum ini di Twitter.

James Smith Cree Nation mengisytiharkan darurat, berkuatkuasa serta merta sehingga 5 petang (2300 GMT) 30 September. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


PAS junjung titah Agong agar Parlimen segera bersidang

KUALA LUMPUR, 7 Zulkaedah 1442H, Jumaat – Titah pandangan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah agar sidang Parlimen segera diadakan dan dipercepatkan pemberian vaksin adalah selaras dengan usaha yang sedang giat dilaksanakan oleh kerajaan ketika ini, kata Timbalan Presiden PAS Datuk Seri Tuan Ibrahim Tuan Man.

Katanya parti itu juga menyanjung tinggi titah Seri Paduka tentang pentingnya mempunyai kerajaan yang stabil dan kukuh dengan berfungsi secara efektif menangani COVID-19 serta memulihkan ekonomi negara, selain menekankan supaya semua pihak mewujudkan suasana tenang dengan mengurangkan ‘politiking’ supaya pihak-pihak terlibat, khususnya kerajaan dapat memberikan tumpuan dalam menangani wabak COVID-19.

“PAS meyakini bahawa titah pandangan Baginda Tuanku berkenaan sidang Parlimen adalah selaras dengan komitmen kerajaan untuk mengadakan sidang Parlimen sebagaimana yang dinyatakan oleh Perdana Menteri.

“PAS yakin dengan usaha dan komitmen kerajaan Persekutuan yang telah berjaya memberikan suntikan vaksin COVID-19 secara konsisten melebihi 200,000 dos sehari. Ia sebagai kayu ukur dalam mencapai sasaran 80 peratus rakyat divaksin sehingga hujung tahun ini,” katanya dalam kenyataan hari ini.

Katanya selaras dengan strategi Pelan Pemulihan Negara yang diumumkan Perdana Menteri Tan Sri Muhyiddin Yassin, PAS melihat perancangan kerajaan melalui empat fasa yang dikemukakan mampu menguruskan krisis kesihatan dan memulihkan ekonomi negara dengan baik.

“Keprihatinan Seri Paduka dan seluruh Duli-Duli Raja-raja Melayu perlu disambut secara serius oleh seluruh rakyat Malaysia untuk memastikan Malaysia bebas daripada wabak COVID-19,” katanya. – Bernama


Umat Islam di Malaysia mula berpuasa esok

Ramadan tahun ini kali kedua disambut dengan pandemik COVID-19

KUALA LUMPUR, 30 Syaaban 1442H, Isnin – Penyimpan Mohor Besar Raja-Raja Tan Sri Syed Danial Syed Ahmad mengumumkan umat Islam di Malaysia akan mula berpuasa esok.

Syed Danial berkata tarikh permulaan puasa bagi negeri-negeri di seluruh Malaysia ditetapkan pada hari esok menurut perintah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah setelah diperkenan oleh Duli-Duli Yang Maha Mulia Raja-Raja.

Pengumuman itu disiarkan secara langsung menerusi Radio Televisyen Malaysia (RTM) malam ini.

Sebelum ini, Pejabat Penyimpan Mohor Besar Raja-Raja melalui satu kenyataan menetapkan tarikh melihat anak bulan Ramadan bagi menentukan permulaan puasa untuk umat Islam di Malaysia ialah pada hari ini bersamaan 29 Syaaban 1442 Hijrah.

Pejabat Penyimpan Mohor Besar Raja-Raja dalam kenyataan itu turut menyatakan proses melihat anak bulan Ramadan berlangsung di 29 lokasi seluruh negara.

Menurut kenyataan itu juga, Majlis Raja-Raja mempersetujui bahawa cara menetapkan tarikh permulaan puasa adalah berdasarkan Rukyah serta Hisab.

Ramadan tahun ini merupakan kali kedua yang disambut umat Islam dalam keadaan negara masih berdepan dengan pandemik COVID-19. – Bernama


Halang baiki ‘Dome of the Rock’ , Jordan kecam Israel

AMMAN, 13 Jamadilakhir 1442H, Selasa – Jordan mengecam tindakan negara penjajah Israel menghentikan kerja-kerja pembaikan Masjid Qubbah al-Sakhrah (Dome of the Rock) di perkarangan al-Aqsa di Baitulmaqdis Timur.

Kementerian Luar Jordan dalam kenyataan semalam mengkritik tindakan itu dan menegaskan bahawa Wakaf Islam Baitulmaqdis adalah satu-satunya pihak berkuasa yang bertanggungjawab menjaga dan mengawasi perkarangan berkenaan.

Wakaf itu adalah pertubuhan dikendalikan Jordan yang bertanggungjawab untuk mengawasi tempat suci Islam dan Kristian di Baitulmaqdis.

Terdahulu, polis Israel menghentikan kerja yang dilakukan di Dome of the Rock yang disadur emas, pada Sabtu dan Ahad lalu serta melarang pemulihan segera kerja pemasangan elektrik.

Israel menegaskan, sebarang kerja pembaikan harus mendapatkan kelulusan awal walaupun tidak membabitkan struktur bangunan.

Difahamkan, polis Israel bertindak sedemikian berikutan seorang warga Palestin yang memanjat bumbung masjid Bab Al-Rahmeh untuk menampal simen bagi tujuan menghentikan kebocoran.

Israel menduduki Baitulmaqdis Timur – di mana Masjid Al-Aqsa berada- ketika Perang Arab-Israel 1967.

Negara penjajah itu ‘menganeksasi’ seluruh kota pada 1980 dalam gerakan yang tidak pernah diiktiraf masyarakat antarabangsa.- Agensi


Tiada laporan salah laku, rasuah berkait bekalan beras

BANGI, 14 Rabiulawal 1445H, Sabtu – Suruhanjaya Pencegahan Rasuah Malaysia (SPRM) tidak menerima sebarang laporan berhubung amalan salah laku dan unsur rasuah dalam isu pembekalan beras negara.

Bagaimanapun, Ketua Pesuruhjaya SPRM, Tan Sri Azam Baki memberi jaminan akan segera menyiasat sekiranya mengesan kepincangan dalam isu berkenaan.

Beliau berkata, unsur rasuah dalam isu pembekalan beras negara akan diteliti sebelum tindakan selanjutnya diambil.

“Saya memberi jaminan sekiranya terdapat pihak yang terbabit dalam unsur rasuah dalam pembekalan beras, kita akan mengambil tindakan,” katanya seperti dilapor media tempatan, hari ini.

Azam dilaporkan berkata demikian sebagai mengulas mengenai ‘hanky-panky’ dalam pembekalan beras negara,
termasuk kemungkinan salah laku oleh penguat kuasa yang terbabit.

Sebelum ini, media melaporkan Padiberas Nasional Berhad (BERNAS) memberi jaminan bekalan beras putih mencukupi bagi mengisi keperluan rakyat negara ini, di tengah-tengah kegusaran orang ramai untuk mendapatkan barang keperluan itu.

BERNAS juga memaklumkan telah menyalurkan sebanyak 630,000 tan metrik beras putih pada Januari hingga Ogos lalu.

Namun, orang ramai masih bergelut untuk mendapatkan beras di pasaran dan terdapat dakwaan kemungkinan ia disorok pihak tertentu.


Ahli Parlimen DAP dakwa cuba ‘dibeli’ untuk sokong PN

BANGI, 28 Zulhijjah 1442H, Sabtu – Ahli Parlimen Ipoh Barat, M Kula Segaran mendakwa ditawarkan wang dan kedudukan jika menyokong pemerintahan kerajaan Perikatan Nasional (PN).

Ahli Parlimen DAP itu mendakwa tawaran itu antara lain menyebut ganjaran wang, kedudukan sebagai menteri, peruntukan penuh kepada konsituensi Ipoh Barat dan insentif-insentif lain.

Beliau mendakwa, menerima tawaran itu melalui pesanan Whatsapp menerusi telefon Setiausaha Sulitnya, Jeremy Chuah pada 6 Ogos.

“Bagi saya keadaan ini bukan sesuatu yang mengejutkan kerana tahu PN terdesak untuk mengekalkan kuasa hingga sanggup mendekati Ahli Parlimen dengan cara begini.

“Apa yang boleh saya katakan, daripada cuba mendapatkan sokongan Ahli Parlimen melalui tawaran sebegini, lebih baik mereka mengambil langkah sewajarnya untuk memperbaiki kelemahan dan kegagalan mentadbir kerajaan,” katanya seperti dilapor Sinar Harian, hari ini.

Kula Segaran berkata demikian selepas membuat satu laporan polis di Ibu Pejabat Polis Daerah (IPD) Ipoh, hari ini.

Laporan itu dibuat Jeremy yang antara lain menggesa tindakan dan siasatan dilakukan ke atas individu terlibat kerana mendakwa tawaran itu mengandungi unsur rasuah untuk membeli Ahli Parlimen Ipoh Barat.


COVID-19: Sultan Kelantan zahir dukacita pihak sebar berita negatif

KOTA BHARU, 14 Muharram 1443H, Isnin – Sultan Kelantan Sultan Muhammad V hari ini menzahirkan rasa dukacita terhadap mereka yang menyebarkan berita negatif di platform media sosial sehingga membantutkan usaha kerajaan mengawal penularan wabak COVID-19.

Sultan Muhammad V bertitah pada pengamatan baginda, pemberian suntikan vaksin adalah kaedah yang tepat dengan masa untuk langkah pencegahan bagi melindungi masyarakat daripada COVID-19 yang terus mengancam kehidupan.

“Hentikanlah gerakan yang boleh mendatangkan banyak konflik, yang boleh menambahkan kesulitan dan kesusahan kehidupan.

“Apa juga polemik dan konflik yang tercetus akan menjejaskan penumpuan kepada penyelesaian masalah pandemik dan perkembangan ekonomi, sosial, keagamaan dan lain-lain dalam masyarakat,” titah baginda.

Sultan Muhammad V bertitah demikian dalam Titah Ucapan Diraja yang dibacakan oleh Menteri Besar Datuk Ahmad Yakob pada Istiadat Pembukaan Penggal Keempat Persidangan Dewan Undangan Negeri (DUN) Kelantan ke-14, di sini hari ini.

Sultan Muhammad V bertitah sebagai langkah segera, kerajaan Kelantan telah membelanjakan sebanyak RM33.52 juta pada 2020 dan RM18.77 juta pada 2021 bagi membantu rakyat yang terjejas akibat penutupan aktiviti ekonomi sepanjang tempoh pandemik COVDI-19.

“Ini, adalah tindakan yang tepat seperti sumbangan Pakej Rangsangan Ekonomi, Bantuan Keperluan Asas Setiap DUN, Inisiatif Tunai Penjaja dan Peniaga Kecil, Bantuan Usahawan Kelantan dan pelbagai lagi inisiatif yang telah memberikan manfaat secara terus kepada rakyat,” titah baginda.

Sultan Muhammad V turut menzahirkan penghargaan kepada semua petugas barisan hadapan dalam memberi perkhidmatan terbaik bagi memastikan wabak COVID-19 di negeri ini sentiasa dalam keadaan terkawal.

“Terima kasih juga kepada semua jabatan dan agensi negeri dan persekutuan serta badan bukan kerajaan yang menyalurkan bantuan bagi meringankan beban rakyat yang sememangnya terkesan dengan pandemik COVID-19,” titah baginda.

Persidangan DUN Kelantan ditangguhkan dan bersambung pada 9 pagi esok. – Bernama


Ahli politik ‘recycle’ tiada hala tuju jelas

Oleh Zuhayati Yazid

KUANTAN,16 Rabiulakhir 1444H, Jumaat – Pembaharuan dalam negara perlu dilakukan segera supaya kepimpinan yang ada tidak didominasi puak-puak sama sahaja.

Atas dasar itu, calon Dewan Undangan Negeri (DUN) Semambu, Pahang, Dr Rashidah Abdul Rahman menegaskan, pemimpin muka lama perlu diganti yang baharu – khusus mereka yang berwibawa dan mempunyai hala tuju jelas.

“Dari dahulu hingga sekarang, kita melihat ahli politik dan parti sama sahaja, daripada situ kita tahu bahawa ahli politik ‘recycle’ ini tak membawa sebarang perubahan dan pembaharuan idea kepada negara.

“Sebab itu negara berdepan pelbagai masalah kerana tiada agenda baharu dan jelas,” katanya.

Beliau yang terlibat dalam dunia perubatan menawarkan diri untuk terjun ke bidang bidang politik selepas yakin mampu membawa perubahan kepada masyarakat khususnya umat Islam.

“Sekiranya diberikan mandat oleh rakyat, saya ada tawaran sangat manfaat untuk pengundi terutama orang Islam memandangkan kita tahu masyarakat kita menjuarai semua permasalahan.

“Kalau kita tengok penagih dadah, merempit, jenayah semuanya terdiri daripada orang Melayu dan Islam jadi apa yang boleh saya tawarkan ialah ialah aspek pendidikan agama secara lebih terperinci.

“Saya merancang untuk buka kelas mengaji al-Quran dan pendidikan fardu ain kerana al-Quran merupakan kekuatan kepada masyarakat Islam dalam menyelesaikan semua permasalahan,” katanya.


Israel pengeksport senjata ke-10 terbesar di dunia

TEL AVIV, 4 Ramadan 1443H, Rabu – Israel telah menjadi pengeksport senjata antarabangsa ke-10 terbesar sejak lima tahun lalu, menurut Institut Penyelidikan Keamanan Antarabangsa Stockholm.

Mengukur perdagangan senjata dari 2017 hingga 2021 dalam laporan terbaharunya, badan pemikir keselamatan global bebas di Sweden itu mendedahkan, bahawa bahagian pasaran Eropah telah meningkat hasil daripada peningkatan dalam permintaan dari negara-negara Teluk.

Negara haram Israel menyumbang 2.4 peratus daripada eksport senjata antarabangsa dalam tempoh itu, dengan penerima utama ialah India, Azerbaijan dan Vietnam.

Manakala Amerika Syarikat (AS) yang merupakan pengeksport senjata terbesar dunia, menyumbang 38.6 peratus daripada jualan, diikuti Russia (18.6 peratus), Perancis (10.7 peratus), China (4.6 peratus) dan Jerman (4.5 peratus).

Lima pengeksport yang lain ialah Itali, United Kingdom (UK), Korea Selatan, Sepanyol dan Israel.

Satu-satunya negara Timur Tengah lain dalam 25 pengeksport senjata teratas ialah Turki di tempat ke-12, Emiriah Arab Bersatu (18) dan Jordan (25).

Jumlah eksport Israel dilaporkan menurun sebanyak 5.6 peratus antara 2017 dan 2021, berbanding lima tahun sebelumnya.

Tel Aviv berada di tempat ke-14 dari segi import senjata, menyumbang 1.9 peratus daripada bahagian global.

92 peratus import Israel datang dari AS, kebanyakannya jet F-35 dan bom berpandu, diikuti penghantaran dari Jerman dan Itali. Jerman membekalkan kapal selam Israel.

Pandemik coronavirus, yang telah melanda rantaian bekalan di seluruh dunia, mempunyai kesan yang sangat kecil terhadap perdagangan senjata, tambah laporan itu.

Laporan itu dikarang menggunakan Pangkalan Data Pemindahan Senjata SIPRI, yang mempunyai maklumat tentang semua pemindahan senjata konvensional dari tahun 1950 hingga 2021. Pangkalan data terakhir dikemas kini pada 14 Mac dan termasuk pengeksport senjata terbesar pada 2021. – Agensi


Malaysia dibimbangi tak mampu lagi beri perkhidmatan kesihatan berkualiti: Pakar

BANGI, 14 Syawal 1442H, Rabu – Pakar perubatan menyuarakan kebimbangan terhadap sistem kesihatan Malaysia yang mungkin terkompromi atau mengalami masalah, di mana ia bukan sahaja tidak mampu memberikan perkhidmatan berkualiti kepada pesakit yang dijangkit COVID-19 tetapi juga kepada pesakit yang menderita masalah lain dalam waktu agak kritikal sebegini.

Pakar perubatan kesihatan awam Universiti Putra Malaysia (UPM), Dr Malina Osman berkata, tragedi melibatkan kemalangan tren Transit Aliran Ringan (LRT) di ibu negara, kelmarin dilihat sebagai petanda kepada satu keadaan yang membimbangkan.

“Apabila pesakit kecemasan datang dan hospital telah penuh, mungkin kakitangan kesihatan tak dapat nak memberikan rawatan sepenuhnya.

“Bagaimanapun, sistem kesihatan kita ketika ini masih berfungsi dengan optima, cuma kita harap tekanan dapat dikurangkan dengan penurunan kes seperti mana yang kita harapkan melalui pelaksanaan Perintah Kawalan Pergerakan (PKP),” katanya dalam program Agenda Pertiwi yang disiarkan TV Pertiwi, semalam.

Beliau menegaskan, petugas barisan hadapan terutama petugas kesihatan tidak meminta supaya prosedur operasi standard (SOP) diperketatkan, tetapi yang diminta adalah PKP secara menyeluruh selama dua minggu sahaja, dan bukan dalam tempoh beberapa bulan.

Ini kerana, katanya, dalam konteks sekarang ini, permintaan daripada petugas kesihatan awam adalah untuk melegakan sistem perkhidmatan kesihatan yang tertekan.

“Dari segi untuk mengurangkan penularan kes, kita masih ada sistem peraturan sedia ada melalui SOP. Tetapi buat masa ini PKP menyeluruh yang kita harapkan itu adalah untuk membantu sistem perkhidmatan kesihatan berfungsi dengan lebih baik serta mengelakkan kelumpuhan yang sangat kita bimbangkan,” katanya.

Mengulas lanjut, beliau berkata, daripada segi kawalan penyakit, ia memerlukan dua hingga tiga bulan untuk menurunkan kes hingga ke satu atau dua angka.

“Pada masa ini dengan kes aktif dalam lingkungan lima angka kita menghadapi keadaan yang agak letih untuk menurunkannya semula.

“Pendapat saya, pada keadaan sekarang ada dua pilihan ‘do or die’. Sama ada menyelamatkan ekonomi atau mengorbankan kesihatan, atau sebaliknya. Salah satu akan terkorban.

“Tetapi kami dalam konteks petugas kesihatan ini, memang akan terus bersungguh-sungguh menyelamatkan nyawa. Kalau kehilangan nyawa, tak boleh revive dah. Tetapi kalau ekonomi, seseorang itu dia masih boleh meneruskan kesinambungannya,” katanya.

Dalam pada itu, Dr Marlina berkata, dalam tempoh setahun ini, perlu juga ada ‘back up’ dari segi sistem pengurusan.

“Kalaulah memang kerajaan mengutamakan ekonomi, kenapa dalam polisi vaksin tidak memberikan keutamaan kepada mereka yang merupakan pemegang taruh dalam sektor ekonomi.

“Mereka yang terlibat dengan kluster baru, kita lihat banyak dari sektor tempat kerja, kenapa polisi tidak boleh berubah kepada pemvaksinan pekerja, sebab mereka ini juga menjadi punca penularan kepada ibu bapa yang berada di kampung. Jadi keadaan macam ini menimbulkan banyak persoalan pada pihak kerajaan,” katanya.


‘Uncle Kentang’ positif COVID-19 kategori 4

SERDANG, 6 Rejab 1443H, Selasa – Aktivis sosial popular, Kuan Chee Heng atau lebih dikenali sebagai Uncle Kentang menghidap jangkitan COVID-19 kategori 4 dan telah dimasukkan ke wad di Hospital Serdang.

Di laman Facebook, semalam, Chee Heng memaklumkan keadaannya dan memohon maaf kerana tidak dapat menjawab panggilan telefon.

“Maaf, telefon saya akan dimatikan selama tujuh hari. Sekarang saya di Hospital Serdang. Pejabat akan ditutup selama empat hari mulai hari ini (7 Februari). Talian hotline kami akan ditutup kecuali perkhidmatan ambulans.

“Kami akan menambah Ambulans COVID kepada dua unit lagi kerana ramai yang mendapat COVID,” katanya dalam tulisannya.

Pada masa sama, Chee Heng juga mengingatkan orang ramai supaya sentiasa selamat, memakai pelitup muka dan mengelakkan daripada berpesta.

Ramai pengikutnya yang terkejut mendengar berita itu dan mendoakan agar beliau cepat sembuh.

Dalam pada itu, Chee Heng berkata, mereka yang ingin mendapatkan bantuan mengenai COVID-19 boleh menghubungi 012-2423360, manakala bagi perkhidmatan ambulans perlu menghubungi 011-55052148.


Resolusi PBB desak Taliban hentikan sekatan ke atas wanita

NEW YORK, 7 Syawal 1444H, Jumaat – Majlis Keselamatan Pertubuhan Bangsa-Bangsa Bersatu (PBB) meluluskan resolusi menggesa Taliban menarik balik semua langkah sekatan yang dikenakan terhadap wanita dan mengutuk sebahagian polisi itu.

Resolusi yang diterima sebulat suara kesemua 15 anggota menyatakan, larangan diumumkan awal April lalu dilihat menggugat hak asasi dan melanggar prinsip kemanusiaan.

“Secara khususnya, Majlis Keselamatan menggesa Taliban supaya menarik balik dengan segera semua amalan yang menghalang peluang wanita terhadap hak asasi manusia, termasuk akses kepada pendidikan dan pekerjaan,” katanya.

Pada masa sama, PBB turut menyeru semua negara dan organisasi menggunakan pengaruh masing-masing supaya Taliban akur dengan arahan berkenaan, sekali gus menarik balik sekatan.

Badan tersebut juga menekankan bahawa Taliban kini berdepan keadaan ekonomi dan krisis kemanusian kritikal.

Sementara itu, Duta Emiriah Bersatu Arab (UAE) ke PBB, Lana Zaki Nusseibeh berkata, dunia tidak akan berhenti berjuang untuk wanita Afghanistan.

“Kami tidak akan berdiam diri ketika wanita Afghanistan dianiaya dan dicabul hak dan cubaan memadamkan kebebasan wanita dalam masyarakat,” katanya.

Di sebalik sokongan resolusi, Duta Russia, Vasily Nebenzia pula mengkritik dan menyalahkan negara Barat berikutan berlaku keadaan itu.

“Kami sebenarnya kesal dan kecewa kerana pendekatan ini juga disekat oleh Barat.

“Sekiranya ikhlas kenapa tidak memulangkan semula aset Afghanistan yang dicuri,” katanya yang merujuk kepada aset Bank Pusat Afghanistan yang dibekukan Amerika Syarikat (AS) selepas Taliban mengambil alih pentadbiran negara pada 2021. – Agensi


Taliban minta Uzbekistan, Tajikistan pulang semula pesawat milik Afghanistan

ISLAMABAD, 9 Jamadilakhir 1443H, Rabu – Taliban meminta Uzbekistan dan Tajikistan memulangkan semula pesawat dan helikopter milik tentera udara yang digunakan juruterbang untuk melarikan diri ke negara jiran ketika keadaan kucar-kacir, sebelum ini.

Menteri Pertahanan Afghanistan, Mohammad Yaqoob berkata, Taliban tidak pernah membenarkan pesawat-pesawat milik tentera udara dirampas atau digunakan negara asing.

“Saya secara hormat menyeru Uzbekistan dan Tajikistan tidak menguji kesabaran dan tidak memaksa pihak kami mengambil tindak balas dan merampas semula pesawat berkenaan,” katanya tanpa mengulas lanjut.

Sebelum ini, juruterbang tentera udara Afghanistan melarikan diri bersama ahli keluarga ke Uzbekistan dengan menaiki lebih 40 pesawat termasuk pesawat ringan A-29 dan Helicopter Black Hawks, hanya beberapa hari sebelum Taliban mengambil alih pentadbiran negara.

September lalu, pihak berkuasa Uzbekistan melaporkan pihaknya telah menghantar semula ratusan juruterbang dan keluarga yang terbang secara haram ke negara menggunakan pesawat tentera.

Afghanistan sebelum ini memiliki lebih 164 pesawat, sebilangan besar telah dibawa lari ke negara lain dan kini hanya 81 buah pesawat masih berada dalam simpanan negara.

Mohammad Yaqoob dalam ucapan turut menggesa semua juruterbang untuk kembali ke Afghanistan.

Bagaimanapun penganalisis menyuarakan keraguan dengan jaminan Taliban memberi pengampunan kepada bekas pegawai kerajaan Afghanistan.

Sebelum ini, terdapat dakwaan berpuluh-puluh bekas anggota keselamatan Afghanistan terbunuh sejak kebelakangan ini, kononnya kerana serangan balas.

Namun Taliban menafikan tindakan berkenaan sebagai balas dendam. – Agensi


BN pertaruh menteri, bekas menteri tanding PRN

KUALA LUMPUR, 4 Muharam 1445H, Sabtu – Menteri dan bekas menteri adalah antara nama besar yang dipertaruhkan Barisan Nasional (BN) sebagai calon Pilihan Raya Negeri (PRN) di enam negeri bulan depan.

Timbalan Presiden UMNO, Datuk Seri Mohamad Hasan, yang juga Menteri Pertahanan mengetuai senarai itu apabila diumum sebagai calon di kerusi DUN Rantau, Negeri Sembilan bagi mempertahankan kerusi yang dimenanginya sebelum ini.

Datuk Seri Reezal Merican Naina Merican yang pernah berkhidmat sebagai Menteri Perumahan dan Kerajaan Tempatan serta Menteri Belia dan Sukan pula diumum sebagai calon bagi kerusi DUN Bertam, Pulau Pinang.

Turut dinamakan, bekas Menteri Pendidikan Datuk Seri Mahdzir Khalid yang pernah menjawat jawatan Menteri Besar Kedah sebagai calon kerusi DUN Pedu, Kedah, manakala Datuk Seri Ahmad Said yang pernah memegang jawatan Menteri Besar Terengganu akan mempertahankan kerusi DUN Kijal.

Nama-nama itu diumum Setiausaha Agung UMNO Datuk Dr Asyraf Wajdi Dusuki pada majlis pengumuman calon BN pada PRN negeri di Pusat Dagangan Dunia Kuala Lumpur hari ini yang dihadiri Pengerusi BN Datuk Seri Dr Ahmad Zahid Hamidi serta pemimpin BN lain.

Sementara itu, pengumuman malam ini turut menyaksikan nama-nama baharu yang ditampilkan BN antaranya Timbalan Ketua UMNO Bahagian Port Dickson Mohd Najib Mohd Isa dan Ketua Puteri UMNO Kedah Nuraini Yusoff. – Bernama


PRU15: PAS tolak kerjasama dengan PH, cadangan khemah besar

BANGI, 2 Safar 1444H, Selasa – PAS menegaskan tidak akan mengadakan sebarang kerjasama dengan Pakatan Harapan (PH) atau mana-mana parti komponennya dalam menghadapi Pilihan Raya Umum ke-15 (PRU15).

Setiausaha Agung PAS, Datuk Seri Takiyuddin Hassan berkata, keputusan menolak kerjasama itu termasuklah cadangan konsep ‘khemah besar’.

Beliau berkata, perkara itu antara yang telah diputuskan oleh PAS Pusat dalam Mesyuarat Jawatankuasa Harian pada 29 Ogos lalu.

“PAS tetap mengutamakan konsep penyatuan ummah dan perpaduan nasional dalam setiap langkah dan pendirian politiknya.

“PAS amat optimis pendekatan penyatuan ummah tersebut boleh dicapai melalui kolaborasi parti-parti utama di negara ini yang berteraskan konsep perpaduan Melayu-Islam dan Bumiputera kerana ia adalah formula paling berkesan serta diterima,” katanya dalam kenyataan, hari ini.

Takiyuddin berkata, kerajaan negeri yang diterajui PAS juga tidak akan membubarkan Dewan Undangan Negeri (DUN) masing-masing lebih awal dari bulan Mac 2023.

Katanya, keputusan itu atas dasar untuk menumpukan perkara yang lebuh perlu iaitu aspek pemulihan dalam kehidupan rakyat terutama di bidang ekonomi selain daripada kesihatan.

“PAS mengambil pendekatan bersikap terbuka dalam mencari formula terbaik bagi mewujudkan kerjasama politik dengan mana-mana pihak yang mengutamakan perpaduan serta keharmonian dalam menghadapi PRU15 demi kestabilan negara dan kesejahteraan rakyat pelbagai kaum dan agama di negara ini.

“Perkara-perkara di atas akan turut diberikan tumpuan semasa Muktamar Tahunan PAS Ke-68 yang akan diadakan di Alor Setar, Kedah pada 3 dan 4 September 2022,” katanya.


Sultan Nazrin akan umum MB Perak baharu

IPOH, 22 Rabiulakhir 1442H, Selasa – Sultan Perak, Sultan Nazrin Muizzuddin Shah akan mengumumkan sendiri siapa calon Menteri Besar baharu, kata Presiden UMNO.

Datuk Seri Ahmad Zahid Hamidi berkata, pengumuman berkenaan hanya akan dikeluarkan oleh pihak istana selepas ini.

“Alhamdulillah saya diperkenankan Sultan Nazrin untuk menghadap dan mempersembahkan surat memohon untuk berkenan bagi mempertimbangkan calon Menteri Besar Perak.

“Saya menjunjung titah Tuanku yang hak mencalonkan itu hak UMNO dan Barisan Nasional (BN) tetapi hak untuk mengumumkan calon itu adalah hak mutlak Tuanku dan istana akan memaklumkannya,” katanya.

Pada masa sama, Ahmad Zahid yakin calon Menteri Besar daripada UMNO, mendapat perkenan Sultan Nazrin dan memperoleh sokongan majoriti Ahli Dewan Undangan Negeri (ADUN).

“Majoriti Insya-Allah, saya sangat yakin majoriti sokongan itu lebih daripada mencukupi.

“Saya menyatakan seboleh mungkin kita mempertahankan kesepakatan PN, ertinya kerjasama pembentukan kerajaan ini adalah antara UMNO, BERSATU dan PAS,” katanya seperti dilapor Berita Harian.

Jawatan Menteri Besar Perak kini kosong selepas Datuk Seri Ahmad Faizal Azumu meletak jawatan Sabtu lepas, setelah gagal mendapat sokongan dalam usul undi kepercayaan majoriti Ahli Dewan terhadap Menteri Besar semasa Persidangan DUN sehari sebelumnya.

Menerusi usul yang dibawa Datuk Abd Manap Hashim (BN-Pengkalan Baharu), Ahmad Faizal yang juga ADUN Chenderiang hanya memperoleh 10 sokongan berbanding 48 menentang, manakala satu berkecuali.

DUN Perak merangkumi 25 BN, DAP (16), Amanah (5), Bersatu (5), PKR (3) dan PAS (3), manakala Gerakan dan Bebas masing-masing satu kerusi.


Tangani tuntutan MA63 secara bijaksana elak gerakan separatisme

Oleh Zuhayati Yazid

BANGI, 9 Safar 1443H, Khamis – Sebarang bentuk tuntutan dalam Perjanjian Malaysia 1963 (MA63) perlu ditangani dengan teliti dan bijaksana oleh kerajaan yang memerintah.

Ini terutamanya dalam bidang perundangan bagi menangani sebarang bentuk kerisauan berhubung jaminan hak rakyat di negeri Sabah dan Sarawak.

Yang Dipertua Ikatan Muslimin Malaysia (ISMA) Petrajaya, Mohammad Afiq Shazwan Abd Samat berkata, perkara itu perlu dilakukan secara cermat supaya tidak berlaku suasana kucar-kacir sehingga menjurus ke arah kemudaratan.

“Cuma yang kita risaukan ialah dalam melihat isu ini berlaku gerakan separatisme yang menjurus ke arah ekstrem dan melibatkan kuasa luar.

“Banyak yang kita lihat di negara-negara jiran berlaku antara di negara serantau seperti selatan Mindanau, selatan Thailand dan Aceh, dan ada unsur-unsur seperatisme tersebut, sebab itu jadi unsur kerisauan.

“Kalau boleh kita cuba ambil iktibar untuk tidak berlaku dengan situasi sama dalam tangani masalah MA63,” katanya.

Beliau berkata demikian menerusi perbincangan yang bertajuk ‘Hak Bumiputera Tergadai’ di TV Pertiwi, malam ini.

Sehubungan itu, Mohammad Afiq berharap wujud usaha yang bersungguh-sungguh dalam memastikan jurang perbezaan di antara Sabah, Sarawak dan Semenanjung Malaysia dapat dirapatkan.

Katanya, banyak usaha boleh dilakukan antara yang perlu diberikan keutamaan adalah melalui pengagihan peruntukan secara lebih seimbang mengikut ketetapan Perlembagaan Persekutuan.

Pautan wawancara Agenda Pertiwi


5 panduan pupuk minat anak-anak terhadap al-Quran

Al-QURAN merupakan kalam Allah yang menjadi panduan kepada seluruh umat Nabi Muhammad bermula dari penurunannya sehingga kiamat. Amatlah rugi seorang individu Muslim yang hidupnya jauh daripada Al-Quran apatah lagi tidak mahir membacanya. Kebolehan membaca Al-Quran dengan baik adalah pintu kepada memahami isi kandungannya dan pencetus kepada pelaksanaan tuntutannya dalam kehidupan seharian.

Generasi muslim perlu diasuh sejak dari kecil dengan kebolehan membaca Al-Quran sehingga ia sebati dalam kehidupan. Saya melihat kecenderungan yang baik pada hari ini apabila ramai ibu bapa yang bersungguh menghantar anak mereka ke kelas pengajian Al-Quran.

Perkembangan ini menampakkan sinar yang baik dalam pembentukan generasi Muslim sejati. Namun begitu di sana terdapat ruang penambaikan yang boleh dilakukan khususnya dalam menambah minat dan kecintaan anak-anak terhadap ilmu Al-Quran.

Sepanjang pengalaman mengajarkan Al-Quran kepada orang dewasa dan kanak-kanak, saya ingin berkongsi beberapa panduan atau kaedah yang boleh ibu bapa gunakan untuk memupuk minat anak-anak dalam membaca Al-Quran.

1. Bina asas yang kuat : fokus kepada sebutan makhraj yang tepat dan kaedah tajwid yang betul

Pembinaan asas ini adalah sangat penting khususnya di peringkat awal pembelajaran. Jangan diambil mudah dengan kesalahan ini kerana sekiranya dibiarkan, mereka akan selesa dengan kesalahan tersebut sehingga ke dewasa. Penggunaan silibus seperti Iqra’ sudah sangat memadai untuk permulaan. Cuma penekanan perlu dilebihkan untuk mendapat sebutan yang tepat, bukan sekadar mengejar siapa cepat khatam. Fokus kepada makhraj huruf yang tiada dalam sebutan melayu. Sekiranya dikuasai dengan baik, huruf-huruf lain jadi lebih mudah.

2. Latih anak-anak menghafal bermula dengan surah-surah lazim

Anak-anak kecil mempunyai memori yang sangat kuat. Menghafal merupakan perkara yang mudah bagi mereka berbanding orang dewasa. Sebagai permulaan, latih anak-anak untuk menghafal surah-surah lazim dalam Al-Quran bermula dari surah An-Nas sehingga surah Ad-Dhuha.

Dalam proses hafalan ini, fokuskan lebih kepada kualiti bacaan berbanding kuantiti hafalan. Tidak mengapa sekiranya anak perlahan dalam menghafal tetapi biarlah makhraj huruf dan tajwidnya tepat. Kelebihan menghafal ayat-ayat Quran ini sangat membantu mereka apabila mempelajari subjek bahasa arab kelak.

3. Ceritakan kisah daripada surah yang dibaca

Anak-anak sangat teruja dengan cerita. Gunakan kelebihan kisah-kisah yang banyak di dalam Al-Quran untuk menarik minat mereka. Ibu bapa boleh memilih surah atau ayat yang bersesuaian. Minta anak-anak baca dan ibu bapa ceritakan kisah disebaliknya.

Sebagai contoh surah Al-Fiil yang menceritakan perihal tentera bergajah yang datang untuk memusnahkan kota Mekah, namun kota Mekah berjaya diselamatkan bukan daripada tangan manusia sebaliknya oleh burung yang bernama Ababil. Kaedah penceritaan yang kreatif dapat menambah lagi minat anak-anak untuk mengetahui kisah-kisah lain yang terdapat dalam Al-Quran.

4. Kenalkan kepada lagu-lagu Al-Quran

“Hiasilah al-Quran dengan suara-suara kamu.” Demikian sabda Nabi SAW. Pembaca Al-Quran sangat dituntut untuk membacanya dengan suara yang terbaik dan berlagu mengikut lagu-lagu Al-Quran. Anak-anak kebiasaannya gemar dengan nyanyian dan lagu. Amatlah baik sekiranya disalurkan minat mereka tersebut kepada menguasai lagu-lagu Al-Quran.

Dengarkan kepada mereka bagaimana bunyi lagu Bayyati, Hijjaz, Nahwand dan sebagainya (boleh tonton di YouTube). Latih mereka untuk membaca Al-Quran dengan lagu-lagu tersebut mengikut kemampuan mereka. Cuma asas utama jangan dilonggarkan, iaitu makhraj huruf dan tajwid yang benar.

Untuk menambah lagi minat anak-anak, manfaatkan sistem ganjaran (reward) kepada anak yang berjaya mencapai sasaran yang dikehendaki. Sebagai contoh, apabila anak khatam Iqra’ Jilid 1 atau anak berjaya menghafal surah Al-Kafirun tanpa kesalahan besar, berikan mereka hadiah yang mereka idamkan. Ini dapat memotivasikan mereka untuk terus mendaki ke peringkat yang lebih tinggi.

Semoga sedikit perkongsian ini dapat memberikan manfaat kepada saya dan semua ibu bapa. Akhir sekali harapan kita tidak lain hanyalah untuk menyuburkan cinta anak-anak terhadap Al-Quran semenjak kecil. Semoga kelak apabila mereka dewasa, Al-Quran dan diri mereka berpisah tiada.

Sabda Rasulullah:
“Dan dipakaikan kedua ibubapanya dengan perhiasan yang tidak boleh dinilai dengan isi dunia. Lalu kedua ibubapanya bertanya: Wahai Tuhan, mengapa kami diberikan nikmat ini? Lalu dijawab kepada mereka: Kerana engkau mengajar anakmu al-Quran.” (HR al-Tabrani)

Ustaz Hakim Adzman
Mentor Al-Quran Isma Sepang


Calon pilihan raya perlu henti kempen cara kotor

BANGI, 4 Zulhijjah 1444H, Jumaat – Calon yang bertanding pada pilihan raya perlu berhenti menggunakan kempen cara kotor kerana perbuatan tersebut mencerminkan tahap integriti mereka.

Taktik kotor semasa berkempen termasuk menjanjikan sesuatu yang tidak masuk akal, menggunakan maklumat tidak tepat atau palsu, diikuti dengan perbuatan bersifat sogokan, mengadakan jamuan bermotif menarik undi, pengaruh tidak wajar dan juga rasuah.

Penasihat Institusi Reformasi Politik dan Demokrasi (REFORM), Datin Dr Faridah Abd Jalil berkata, walaupun terdapat undang-undang yang wujud bagi mengawal perkara ini, tahap kesedaran dari sudut moral para calon masih rendah.

“Oleh itu, suntikan bernilai moral perlu diberi, terutama dari sudut kebertanggungjawaban, amanah dan jujur dalam berjanji tanpa membabitkan amalan rasuah. Undang-undang mengenakan tanggungjawab kempen pilihan raya secara beretika terkandung dalam Akta Kesalahan Pilihanraya 1954 (Akta 5).

“Secara khusus Seksyen 4A (1) Akta 5 menjadikan sebagai kesalahan bagi sesiapa sahaja sebelum, ketika atau selepas pilihan raya membuat apa-apa perbuatan atau pernyataan dengan kecenderungan mengembangkan perasaan jahat, tidak puas hati atau permusuhan antara kaum untuk meraih undi.

“Jelas, perbuatan atau perkataan boleh membangkitkan permusuhan dan kebencian ditegah Akta 5. Larangan sama juga terdapat antaranya dalam Akta Hasutan 1948 dan Kanun Prosedur Jenayah bersifat lebih umum,” katanya menerusi artikel tulisannya di Berita Harian.

Dalam pada itu, beliau menegaskan setiap pihak termasuk calon, parti politik dan penyokong perlu menghormati undang-undang dan nilai moral dengan penuh tanggungjawab.

Tambahnya lagi, setiap calon, ejen dan parti perlu mengelak daripada menggunakan perkataan yang boleh membawa fitnah, mengancam atau mencetuskan keganasan secara emosi atau fizikal, melalui alam nyata atau dalam talian.

“Seiring dengan itu, mereka tidak mengenakan pengaruh tidak wajar, sogokan berupa wang, kontrak dan jawatan, jamuan atau pemberian boleh mempengaruhi undi.

“Bermakna, sudah sampai ketikanya parti politik menjalankan kempen pilihan raya secara beretika, supaya pengundi boleh menyertai proses demokrasi dengan tenang dan berilmu.

“Calon, pemimpin parti dan penyokong tegar tidak perlu menjual maruah kaum, agama dan negara demi memenangi pilihan raya. Integriti wakil rakyat terpilih dinilai bermula pada hari penamaan calon diikuti dengan cara pengendalian kempen,” katanya.


Peguam Negara fail rayuan berkait pembebasan Muhyiddin

KUALA LUMPUR, 28 Muharam 1445H, Selasa – Jabatan Peguam Negara (AGC) memfailkan notis rayuan berhubung keputusan Mahkamah Tinggi di sini yang melepas dan membebaskan bekas Perdana Menteri, Tan Sri Muhyiddin Yassin daripada empat pertuduhan menggunakan kedudukannya untuk suapan berjumlah RM232.5 juta bagi parti Bersatu berkaitan projek Jana Wibawa.

Peguam Negara, Tan Sri Idrus Harun berkata, permohonan yang telah diputuskan oleh mahkamah sebentar tadi hanyalah berkenaan dengan empat pertuduhan bagi kesalahan di bawah Seksyen 23 Akta Suruhanjaya Pencegahan Rasuah Malaysia (SPRM).

“Tiga lagi pertuduhan di bawah Seksyen 4(1) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 ke atas Tan Sri Muhyiddin masih kekal dan tarikh sebutan di Mahkamah Sesyen Kuala Lumpur ialah pada 19 September 2023,” katanya dalam kenyataan hari ini.

Idrus berkata demikian ketika merujuk keputusan Hakim Datuk Muhammad Jamil Hussin yang membenarkan permohonan Muhyiddin untuk membatalkan empat pertuduhan predikat di bawah Seksyen 23 Akta SPRM dan seterusnya memerintahkannya dilepas dan dibebaskan daripada keempat-empat pertuduhan predikat itu.

Muhammad Jamil melepas dan membebaskan Muhyiddin, 76, setelah mendapati keempat-empat pertuduhan dihadapi Pengerusi Perikatan Nasional itu adalah kabur dan tidak berasas kerana ia tidak menyatakan butiran kesalahan dilakukan.

Muhyiddin, sebagai Perdana Menteri (ketika itu) dan Presiden Bersatu, didakwa menggunakan kedudukan beliau untuk suapan berjumlah RM232.5 juta daripada tiga syarikat iaitu Bukhary Equity Sdn Bhd, Nepturis Sdn Bhd dan Mamfor Sdn Bhd serta Datuk Azman Yusoff bagi parti itu.

Beliau dituduh melakukan perbuatan itu di Pejabat Perdana Menteri, Bangunan Perdana Putra, Pusat Pentadbiran Kerajaan Persekutuan di Putrajaya antara 1 Mac 2020 dan 20 Ogos 2021.

Selain empat pertuduhan menggunakan kedudukan untuk suapan, Muhyiddin turut berdepan dua pertuduhan menerima wang hasil daripada aktiviti haram berjumlah RM195 juta daripada Bukhary Equity yang dimasukkan ke dalam akaun CIMB Bank milik Bersatu.

Beliau didakwa melakukan perbuatan itu di CIMB Bank Cawangan Menara KL, Jalan Stesen Sentral di sini antara 25 Feb 2021 dan 16 Julai 2021 serta 8 Feb dan 8 Julai 2022.

Ahli Parlimen Pagoh itu juga didakwa di Mahkamah Sesyen Shah Alam pada 13 Mac lepas atas satu pertuduhan menerima wang hasil aktiviti haram berjumlah RM5 juta dan kes itu dipindahkan ke Mahkamah Sesyen di sini untuk dibicarakan bersama. – Bernama


Jemaah umrah asing divaksin dos dilulus Arab Saudi tak perlu kuarantin

JEDDAH, 27 Rabiulakhir 1443H, Khamis – Kuarantin tidak lagi diperlukan bagi jemaah umrah asing yang telah menerima dua dos vaksin COVID-19 diluluskan kerajaan Arab Saudi.

Kementerian Haji dan Umrah memaklumkan, jemaah yang lengkap divaksinasi dibenarkan melakukan perjalanan terus ke kota suci Makkah dan melakukan umrah tanpa dikuarantin.

Malah, tempoh tinggal di negara ini bagi jemaah asing ditambah kepada 30 hari berbanding 10 hari sebelum ini, memetik laporan Saudi Gazette.

Selain itu, jemaah asing berumur 18 tahun ke atas akan diberikan permit untuk memasuki Arab Saudi dan menunaikan umrah, bertepatan dengan syarat Kementerian Kesihatan.

Manakala, bagi jemaah domestik, individu berumur 12 tahun ke atas dibenarkan menunaikan umrah.

Kementerian Haji dan Umrah turut menjelaskan, syarat jemaah umrah dari negara yang tidak termasuk dalam larangan perjalanan hanyalah inokulasi dengan dua dos vaksin coronavirus diluluskan kerajaan.

Bagaimanapun, kuarantin selama tiga hari diperlukan untuk jemaah asing yang diimunisasi dengan dua dos vaksin diluluskan Pertubuhan Kesihatan Sedunia (WHO).

Jemaah juga perlu menjalani ujian makmal PCR selepas 48 jam kuarantin dan akan dibenarkan menunaikan umrah sekiranya keputusan negatif.

Terdahulu, Penjaga Dua Masjid Suci membenarkan penggunaan sepenuhnya kapasiti Masjidil Haram dan Masjid Nabawi.

Kementerian juga telah membatalkan had umur maksimum 50 tahun untuk jemaah asing menunaikan umrah. – Agensi


Afghanistan terima petrol, gandum dari Russia

KABUL, 1 Rabiulawal 1444H, Rabu – Taliban telah menandatangani perjanjian sementara dengan Russia bagi membekalkan petrol, diesel dan gandum kepada Afghanistan.

Pemangku Menteri Perdagangan dan Industri, Nooruddin Azizi berkata, pihaknya cuba mempelbagaikan kerjasama rakan niaga – dan Russia telah menawarkan pengurangan harga purata komoditi global.

Menerusi perjanjian, Russia akan membekalkan kira-kira 1 juta tan petrol dan diesel manakala 500,000 tan gas petroleum cecair dan dua juta tan gandum setahun.

Perjanjian berlangsung dalam masa percubaan yang tidak ditetapkan tempoh, selepas kedua-dua pihak menandatangani perjanjian jangka panjang sekiranya berpuas hati.

Perjanjian dicapai selepas pasukan teknikal Afghanistan menghabiskan beberapa minggu dalam perbincangan di Moscow, selepas mengadakan lawatan ke negara itu bulan lalu.

Perjanjian ini merupakan perjanjian ekonomi antarabangsa yang pertama yang dicapai Afghanistan selepas mengambil alih pentadbiran sejak tahun lalu.

Sehingga kini tiada negara yang mengiktiraf pentadbiran taliban di Afghanistan selepas berjaya merampas pemerintahan negara dari tentera Amerika Syarikat.

Afghanistan kini menerima bekalan gas dan petrol daripada Turkminestan dan Iran yang mempunyai hubungan kukuh selain Pakistan yang cuba mempelbagaikan bantuan. -Agensi


Gali parit umpama Perang Khandaq kekang penyeludupan: ATM

KUALA NERANG, 4 Zulhijjah 1441H, Ahad – Diinspirasikan oleh peperangan khandaq, Angkatan Tentera Malaysia (ATM) menggali parit di laluan tikus sekitar sempadan Malaysia-Thailand di Durian Burung di sini bagi mengekang penyeludupan dan kemasukan pendatang tanpa izin ke negara ini.

Panglima Briged Keenam Infantri Brig Jen Datuk Mohd Halim Khalid berkata tindakan menggali parit yang kedalaman serta lebarnya 2.4 meter (lapan kaki) itu dibuat memandangkan sebelum ini penyeludup boleh terus ke pagar sempadan menggunakan motosikal atau kenderaan empat roda.

“Dengan adanya parit ini, kenderaan tidak boleh terus ke kawasan pagar sempadan namun mereka (sindiket penyeludupan) ini licik dan sanggup berjalan kaki umpama tentera semut untuk menyeludup barangan seperti daun ketum ke negara jiran.

“Oleh itu, pihak tentera masih meletakkan anggota untuk berkawal di 20 laluan tikus yang telah dikenal pasti di sempadan negara di Durian Burung ini,” katanya ketika ditemui semasa liputan media eksklusif Op Benteng di sini.

Op Benteng adalah operasi khas di bawah Pasukan Petugas Kebangsaan (NTF) melibatkan beberapa pasukan keselamatan seperti ATM, Polis Diraja Malaysia, Agensi Penguatkuasaan Maritim Malaysia, Agensi Keselamatan Sempadan Malaysia (Aksem) untuk mengawal ketat sempadan negara daripada dibolosi pendatang tanpa izin.

Tinjauan di kawasan batu sempadan 34 di Durian Burung juga mendapati pagar kawat duri yang dibina telah dirosakkan oleh sindiket penyeludupan dan kerajaan Thailand juga memasang pagar bagi membantu mengekang aktiviti penyeludupan di kawasan itu.

Beliau berkata pihaknya kini memburu individu yang terlibat dalam sindiket penyeludupan yang dipercayai turut didalangi warga tempatan.

“Ada penduduk tempatan yang bersekongkol dan mengintip pergerakan anggota yang melakukan rondaan. Pihak tentera sedang kesan siapa dalang serta pemberi maklumat kepada sindiket penyeludupan barang dan pendatang tanpa izin.

“Hukuman setimpalnya akan dikenakan terhadap mana-mana pihak yang terlibat dalam kegiatan penyeludupan ini,” katanya.

Dalam pada itu, Mohd Halim berkata pihaknya bekerjasama dengan agensi keselamatan lain di bawah NTF bagi mengekang aktiviti penyeludupan barangan serta pendatang tanpa izin ke negara ini.

“Rondaan dan operasi akan terus dipertingkat malah perkongsian maklumat risikan antara agensi keselamatan berjaya mengagalkan cubaan menyeludup.

“Kerjasama ini akan diteruskan bagi memastikan sempadan negara tidak dibolosi,” katanya menambah pihak tentera mempunyai teknologi canggih seperti alat pandang malam untuk menggagalkan cubaan menyeludup pada waktu malam. – Bernama


China sifatkan dakwaan pembunuhan etnik Uyghur pembohongan paling tak masuk akal

LONDON, 11 Ramadan 1442H, Jumaat – China mengecam dakwaan Parlimen Britain yang menyatakan negara republik itu melakukan ‘pembunuhan beramai-ramai’ terhadap minoriti Islam Uyghur di wilayah Xinjiang dengan menyifatkannya sebagai pembohongan paling tidak masuk akal abad ini.

Kedutaan Besar China di London dalam kenyataan hari ini menegaskan, Britain perlu segera memperbaiki tindakannya yang salah dan berhenti mencampuri urusan dalaman China.

Ia berkata demikian setelah sekumpulan Ahli Parlimen Britain meminta kerajaan mengambil tindakan untuk mengakhiri apa yang mereka sebut sebagai ‘genosid’ yang berlaku di Xinjiang.

“Tuduhan tidak berasas oleh segelintir Ahli Parlimen Britain bahawa terdapat ‘pembunuhan beramai-ramai’ di Xinjiang adalah pembohongan paling tidak masuk akal abad ini, penghinaan yang keterlaluan terhadap rakyat China, dan pelanggaran berat terhadap undang-undang antarabangsa dan norma-norma asas yang mengatur antarabangsa hubungan.

“China menentang keras campur tangan terang-terangan Inggeris dalam urusan dalaman China,” kata kedutaan.

Dalam usul yang dibawa oleh Ahli Parlimen Konservatif, Nusrat Ghani awal minggu ini, mereka mendakwa bahawa warga Uyghur di Xinjiang berdepan dengan ‘kejahatan terhadap kemanusiaan dan pembunuhan beramai-ramai,’ dan meminta kerajaan menggunakan undang-undang antarabangsa untuk menghentikannya.

Sokongan terhadap usul tersebut tidak mengikat, yang bermaksud terserah kepada kerajaan untuk memutuskan tindakan apa, jika ada, selanjutnya.

Tahun lalu, panel hak asasi manusia Pertubuhan Bangsa-Bangsa Bersatu (PBB) mendakwa bahawa hingga dua juta warga Uyghur dipaksa memasuki kem politik untuk indoktrinasi di wilayah autonomi itu, yang merupakan rumah bagi sekitar 10 juta etnik Uyghur.

China menolak dakwaan menganiaya warga Uyghur, dengan mengatakan telah mengambil tindakan antikeganasan terhadap pemisah di wilayah itu yang ingin bergabung dengan kumpulan Takfiri seperti al-Qaeda.

Beijing menggambarkan kem di Xinjiang sebagai ‘pusat pendidikan vokasional dan latihan bekerja’, yang merupakan antara usahanya untuk mengatasi keterbelakangan dan kurangnya pekerjaan di daerah tersebut – Agensi


PICK: Hampir 23 juta dos vaksin diberikan setakat semalam

KUALA LUMPUR, 26 Zulhijjah 1442H, Khamis – Sebanyak 22,646,581 dos vaksin COVID-19 telah diberikan menerusi Program Imunisasi COVID-19 Kebangsaan (PICK) setakat semalam.

Menteri Kesihatan Datuk Seri Dr Adham Baba menerusi perkongsian infografik di Twitternya memaklumkan daripada jumlah itu, seramai 14,941,585 orang menerima suntikan dos pertama manakala 7,704,996 orang menerima dos kedua.

“Mengikut peratusan, 45.8 peratus daripada populasi negara telah mendapat dos pertama, manakala 23.6 peratus sudah melengkapkan suntikan vaksin COVID-19 mereka,” katanya.

Sementara itu, vaksinasi harian pula mencatatkan sebanyak 494,214 dos diberikan semalam dengan 230,053 adalah pemberian dos pertama manakala 264,161 lagi adalah dos kedua. – Bernama